title: Siltamäen ala-aste

text: Siltamäen ala-asteen koulu on Pohjois-Helsingissä sijaitseva, vuonna 1986 perustettu peruskoulu. Koulussa on 1.–6. luokat. Oppilaita koulussa on noin 240. Koulun rehtorina toimii Anna-Mari Jaatinen.


title: Sertanejo

text: Sertanejo tai música sertaneja on brasilialaista kantrimusiikkia. Alun perin termi viittasi musiikkiin syrjäseuduilta, mutta genre on sittemmin saanut enemmän vaikutteita Brasilian ulkopuolelta, varsinkin amerikkalaisesta kantrimusiikista, meksikolaisesta mariachista sekä paraguaylaisesta musiikista. Eräitä artisteja ovat Paula Fernandes ja Luan Santana.


title: Markus Palmroth

text: Markus Palmroth (s. 25. tammikuuta 1989 Turku) on suomalainen entinen jääkiekkopuolustaja. Hänet tunnettuun varsin fyysisenä ja jäähyherkkänä pelaajana. Palmorth pelasi urallaan Turun Palloseuran SM-liigajoukkueessa yhteensä 133 runkosarja ja kaksi playoff-ottelua tehopistein 7+15=22 ja keräten 256 jäähyminuuttia. Hänellä oli myös hallussaan SM-liigan runkosarjan yhden ottelun jäähyennätys, jonka Palmroth keräsi 59 minuutillaan 25. tammikuuta 2014 Jokereita vastaan.


title: Markus Palmroth

text: Palmroth oli Turun Palloseuran kasvatti. Hän voitti B-nuorten SM-hopeaa vuonna 2007 ja A-nuorten SM-hopeaa vuonna 2009. Palmroth teki vuoden mittaisen sopimuksen TPS:n SM-liigajoukkueen kanssa syyskuussa 2009. Hän ei kuitenkaan pelannut kauden 2009–2010 aikana otteluakaan SM-liigassa. Miesten pelit tulivat Palmrothille tutuksi kuitenkin Mestis-joukkue TuTosta, jonne hän siirtyi lainalle lokakuussa 2009. Hänen kauttaan siellä lyhensi kuitenkin polvivamma, jonka takia Palmroth pelasi vain kymmenen runkosarja- ja kolme playoff-ottelua tehopistein 0+3=3. Hän pelasi kauden aikana myös viisi ottelua TPS:n A-nuorissa. Toukokuussa 2010 Palmroth teki vuoden mittaisen jatkosopimuksen TPS:n kanssa.


title: Markus Palmroth

text: Palmroth debytoi SM-liigassa 16. syyskuuta 2010 heti kauden 2010–2011 avausottelussa Hämeenlinnan Pallokerhoa vastaan, jolloin hän sai jääaikaa 16.15 minuuttia. Yhteensä Palmroth teki kauden aikana SM-liigassa 26 runkosarjaottelussa kaksi syöttöpistettä. Hän pelasi ison osan kaudestaan myös lainalla TuTossa. Huhtikuussa 2011 Palmroth teki kaksivuotisen jatkosopimuksen TPS:n kanssa. Kausi 2011–2012 oli hänelle ensimmäinen kokonainen SM-liigassa ja se toi Palmrothille 59 runkosarja- ja kahdessa playoff-ottelussa tehot 4+8=12. Hänen liigauransa avausmaali syntyi kauden kolmannessa ottelussa 23. syyskuuta 2011 Saimaan Palloa vastaan. Palmroth keräsi runkosarjassa myös 101 jäähyminuuttia, joilla hän sijoittui jäähypörssissä kymmenenneksi.


title: Markus Palmroth

text: Syyskauden 2012 Palmroth kärsi mykoplasman aiheuttamasta väsymysoireyhtymästä. Hän palasi kaukaloihin tammikuussa 2013 ja haki kolmen ottelun verran pelituntumaa TuTosta. SM-liigassa Palmroth pelasi loppukauden 2012–2013 aikana 13 runkosarjaottelun verran. Kaudella 2013–2014 hän sijoittui 103 minuutillaan liigan jäähypörssissä viidenneksi. Palmroth rikkoi myös SM-liigan kaikkien aikojen yhden ottelun jäähyennätyksen (Kimmo Pikkarainen, 56 minuuttia kauden 2002–2003 pudotuspeleissä) 59 minuutillaan 25. tammikuuta 2014 Jokereita vastaan. Hän sai ottelussa yhden kahden minuutin jäähyn ryntäämisestä sekä yhteensä 55 jäähyminuuttia väkivaltaisuudesta, joista jälkimmäinen 5+20-minuutin rangaistus tuli tappelusta Antti Tyrväisen kanssa. Palmrothin ennätyksen rikkoi myöhemmin Patrik Moisio kevään 2016 pudotuspeleissä. Palmrothin jäähymäärä on kuitenkin edelleen runkosarjan ennätys, joka oli aiemmin Raimo Helmisen hallussa 55 minuutilla kaudella 2001–2002.


title: Markus Palmroth

text: Syyskuussa 2014 Palmroth ilmoitti lopettavansa pelaajauransa 25-vuotiaana keskittyäkseen liiketalouden opiskeluun Turun kauppakorkeakoulussa. Hänellä ei omiensa sanojensa mukaan myöskään ollut enää intohimoa jatkaa jääkiekkoilua.


title: Markus Palmroth

text: Palmrothin isoveli Henri pelaa II-divisioonaa Paimion Hakan riveissä. Hän on aiemmin pelannut myös SM-liigaa TPS:ssä. Heidän pikkuveljensä Peter Palmroth pelaa II-divisioonaa puolestaan Chiefsissa.


title: Mutopia Project

text: Mutopia Project on vapaaehtoisten ylläpitämä public domainiin kuuluvien partituurien kirjasto.


title: Mutopia Project

text: Partituurit ovat kirjoitettu vapaalla GNU LilyPond -ohjelmalla ja niitä jaetaan PDF-, PostScript-, MIDI- ja LilyPond-tiedostomuodoissa.


title: Mutopia Project

text: Kirjastossa on yli 2000 partituuria (2017).


title: Abraham Paz

text: Abraham Paz Cruz (s. 29. kesäkuuta 1979 El Puerto de Santa María, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Sabadellia ja on pelipaikaltaan keskuspuolustaja.


title: Abraham Paz

text: Paz aloitti ammattilaisuransa Cádizin reservijoukkueesta. Ennen edustusjoukkueeseen nousua vuonna 2000, hän pelasi lainalla kauden 1999–2000 Portuensessa. Kaudeksi 2005–2006 Cádiz nousi maan pääsarjaan Primera Divisióniin, jossa Paz pelasi lopulta yhteensä 22 ottelua ja teki niissä yhden maalin.


title: Abraham Paz

text: Kesällä 2008 hän siirtyi Hérculesiin. Kahden ensimmäisen kauden aikana hän pelasi yhteensä 60 ottelua ja teki kuusi maalia. Joukkue nousi toisen kauden 2009–2010 päätteeksi Primera Divisióniin. Kaudella 2010–2011 Paz pelasi 29 ottelua ja teki niissä kaksi maalia. Hércules putosi kauden päätteeksi jälleen Segunda Divisióniin. Paz sen sijaan vaihtoi seuraa, niin ikään Segunda Divisiónissa pelaavaan Cartagenaan, jossa pelasi kauden 2011–2012 aikana 34 ottelua tehden kolme maalia. Kesällä 2012 hän siirtyi Sabadelliin.


title: Francisco Peña Romero

text: Francisco "Paco" Peña Romero (s. 25. heinäkuuta 1978 Jerez de los Caballeros, Espanja) on espanjalainen jalkapalloilija. Hän edustaa tällä hetkellä Espanjan Primera Divisiónissa pelaavaa Hérculesia ja on pelipaikaltaan vasen laitapuolustaja.


title: Francisco Peña Romero

text: Ensimmäisen kerran Peña pelasi maan pääsarjassa Primera Divisiónissa kaudella 2003–2004 Albacetessa. Hérculesiin hän siirtyi vuonna 2009.


title: Antonov An-3

text: Antonov An-3 oli Neuvostoliitossa Antonovin suunnittelutoimiston kehittämä versio An-2-kuljetuskoneesta, joka on maailman ainoa kaksitasoinen potkuriturbiinikone. Sen valmistaja on PO Poljot. Koneen ensilento tehtiin 13. toukokuuta 1980. Kone maksaa uutena noin 1,5 miljoonaa dollaria, silti niitä on valmistettu vain 25 kappaletta 1990-luvun lopusta alkaen. Koneen oli alun perin tarkoitus korvata An-2 Neuvostoliiton maatiloilla, mutta hanke epäonnistui, kuten epäonnistui 1970-luvulla yritys korvata An-2 WSK-Mielec M-15 Belphegor-koneella.


title: Antonov An-3

text: Maatalousversion An-3SKh (Selsko-Khosiajstwenni) lisäksi on kuljetuskoneversio An-3T, johon sopii 12 matkustajaa tai 1800 kg rahtia.


title: OFSAA

text: Ontario Federation of School Athletic Associations (OFSAA) on ontariolainen koulu-urheilujärjestö, johon kuuluu 18 alueellista järjestöä. Koulu-urheiluun osallistuu Ontariossa noin 270 000 koululaisurheilijaa ja noin 16 000 opettaja-valmentajaa. OFSAA:n päätehtävä on järjestää mestaruuskilpailuihin, mutta se pyrkii myös muutenkin edistämään koululaisurheilua. OFSAA on Kanadan kansallista koulu-urheilujärjestöä, CSSF:ää.


title: OFSAA

text: OFSAA järjestää vuosittain 46 Ontarion-mestaruuskilpailua. Sen ohjelmaan kuuluu 21 urheilulajia: alppihiihto, sulkapallo, koripallo, maastojuoksu, curling, maahockey, kanadalainen jalkapallo, golf, voimistelu, jääkiekko, haavipallo, maastohiihto, rugby, lumilautailu, jalkapallo, uinti, tennis, yleisurheilu, lentopallo ja paini.


title: Karl Gustav Baggovut

text: Karl Gustav von Baggehufwudt (Baggovut) (, "Carl Fjodorovitš Baggovut" (27. syyskuuta 1761 Perila, Viro – 18. lokakuuta 1812) Tarutino, Venäjän keisarikunta oli venäläinen kenraaliluutnantti. Hän oli mukana Napoleonin sodissa ja osallistui Suomen sotaan kesällä 1808.


title: Karl Gustav Baggovut

text: Von Baggehufwudtin suku on peräisin Norjasta, josta he muuttivat 1600-luvulla Ruotsiin ja edelleen 1700-luvulla Viron kuvernementtiin. Isä Friedrich Wilhelm von Baggehufwudt (Baggovut) oli ollut Libaussa tullijohtajana. Karl Gustavilla oli kolme veljeä ja yksi sisar. Karl Gustav Baggovutin aviopuoliso oli Margareth Elisabeth (Elisaveta Jakovlevna) von Fock.


title: Karl Gustav Baggovut

text: Vuonna 1779 isä osti upseerikirjan Karl Gustaville maakreivi Anspah-Bayreuthin joukkoihin kapteenin arvoon. Kuitenkin jo samana vuonna Karl Gustav liittyi Tobolskin jalkaväkirykmenttiin aliluutnanttina. Syyskuussa samana vuonna hänet siirrettiin Suomalaisen jääkäriyksikön 2. pataljoonaan. Vuonna 1781 Baggovut sai siirron Dneprin rykmenttiin Kaukasukselle ja osallistui Krimin tataarien kansannousun kukistamiseen. Vuonna 1783 Baggovut komennettiin Siperian krenatöörirykmenttiin kapteenina. Tämän rykmentin kanssa hän osallistui Venäjän-Turkin sotaan ja oli mukana Benderin valloituksessa vuonna 1789. Baggovut erosi palveluksesta vuonna 1791 ylimajurina terveydellisistä syistä.


title: Karl Gustav Baggovut

text: Puolan-Venäjän sodan puhjettua 1792 Baggovut liittyi vapaaehtoisena kreivi Kahovskin joukkoihin. Hän kunnostautui kesäkuussa Bugjoen ja Dubienkan taistelussa. Baggovut palasi 3. tammikuuta 1793 () ylimajurina Siperian krenatöörirykmenttiin palvelukseen. Hän osallistui Kościuszkon kansannousussa (1794) moneen taisteluun. Tärkeimmät niistä olivat lokakuussa Maciejowicen ja Pragan taistelut (Varsova). Maciejowicen taistelu toi hänelle ylennyksen everstiluutnantiksi.


title: Karl Gustav Baggovut

text: Sodan päättymisen jälkeen Baggovut sai vuonna 1795 komennettavakseen 13. jääkärirykmentin ensimmäisen pataljoonan, ja hänet ylennettiin everstiksi 1798. Seuraavana vuonna hän yleni jo kenraalikuntaan ja 8. elokuuta 1800 () Venäjän keisari Paavali I erotti hänet palveluksesta.


title: Karl Gustav Baggovut

text: Kun Aleksanteri I nousi valtaan maaliskuussa 1801, Baggovut palasi armeijan palvelukseen Hänelle annettiin 17. marraskuuta 1801 () 4. jääkärirykmentin päällikkyys. Joulukuussa 1804 hänet palkittiin 25 vuoden nuhteettomasta palvelusta.


title: Karl Gustav Baggovut

text:
Baggovutin joukko alistettiin kenraali Levin August von Bennigsenille 1806, ja se ansaitsi kaksi kunniamerkkiä Pultuskin taistelussa 26. joulukuuta 1806 () Baggovutin joukot olivat muun muassa estäneet marsalkka Jean Lannesin Narewin ylityksen varsinaista taistelua edeltävänä päivänä.
Eylaun taistelussa 7.–8. tammikuuta 1806 () Baggovut sai vaativan viivytystehtävän. Baggovut onnistui tehtävässään, mutta haavoittui rintaan sen aikana. Baggovut palasi takaisin jo Heilsbergin taisteluun 10.–11. kesäkuuta 1807 () ja oli mukana myös Friedlandin taistelussa 14. kesäkuuta 1807 (). Friedlandissa hän haavoittui vakavasti ja joutui jättämään taistelukentän. Kiitokseksi urhoollisuudesta Baggovut ylennettiin kenraaliluutnantiksi.


title: Karl Gustav Baggovut

text: Kenraalimajuri Ernst von Vegesack suoritti maihinnousun Ala-Lemuun 2 800 miehen voimalla. Karl Baggovut vastasi venäläisistä sotilasosastoista Turun seudulla, ja hänelle oli annettu 5. divisioonan komentajuus 18. kesäkuuta 1808 (). 18 tuntia kestäneessä Lemun taistelussa 19.–20. kesäkuuta 1808 () Baggovut johti henkilökohtaisesti omaa taisteluryhmäänsä, ja von Vegesackin maihinnousujoukot joutuivat perääntymään laivoihin ja palaamaan Ruotsiiin.


title: Karl Gustav Baggovut

text: Ruotsalaiset tekivät kesän aikana useita maihinnousuyrityksiä Saaristomerellä. Baggovut oli torjumassa Helsinginrannan maihinnousua (Taivassalossa) 26.–28. syyskuuta 1808 ().


title: Karl Gustav Baggovut

text:
Napoleonin Venäjän sotaretken taisteluissa Isänmaallisessa sodassa Baggovut komensi 2. jalkaväkiarmeijakuntaa, joka kuului kenraali Michael Barclay de Tollyn 1. Läntiseen Armeijaan. Hän osallistui Smolenskin ja Valutinon taisteluun 16.–18. elokuuta 1812 () sekä Borodinon taisteluun 7. syyskuuta 1812 (). Borodinon taistelussa Baggovutin armeijakunta oli venäläisten oikealla sivustalla ja siirtyi kriittisellä hetkellä vasemmalle Utitsan alueelle vahvistamaan kenraali Pjotr Bagrationin armeijaa. Taistelun loppuvaiheessa Baggovut komensi kaikkia vasemman sivustan joukkoja.
Baggovut sai surmansa Tarutinon taistelussa 18. lokakuuta 1812 () johtaessaan sivustahyökkäystä. Hänet haudattiin Lavrentin luostariin Kalugaaan 7. marraskuuta 1812 (). Taistelun jälkeen keisari Aleksanteri I kirjoitti kenraalin leskelle: «Я потерял в нем храброго военачальника, полезного отечеству». (Menetin Hänessä isänmaalle tarpeellisen ja urhean sotilasjohtajan).


title: Karl Gustav Baggovut

text:
4. huhtikuuta 1779 (24.03.1779) Подпоручик (Podporutšnik) vastaa vänrikkiä
1782 Kapteeni
24. joulukuuta 1761 (13.12.1792) Премьер-майор Ylimajuri
lokakuu 1794 Everstiluutnantti
14. helmikuuta 1798 (3.02.1798) Eversti
9. helmikuuta 1799 (29.01.1799) Kenraalimajuri
24. joulukuuta 1807 (12.12.1807) Kenraaliluutnantti


title: GAZ-51

text: GAZ-51 on neuvostoliittolaisen GAZin valmistama kuorma-auto. Ajoneuvon prototyyppi valmistui jo ennen toista maailmansotaa ja sen sarjavalmistus alkoi vuonna 1946. GAZ-51:tä valmistettiin eri malleina aina vuoteen 1975 asti ja se oli tuotantomäärältään neuvostoliiton yleisin kuorma-auto. Tavallisen mallin lisäksi ajoneuvoa valmistettiin nelivetoisena nimellä GAZ-63, jonka pohjalta suunniteltiin myös BTR-40 sotilasajoneuvo.


title: GAZ-51

text: GAZ-51:tä valmistettiin Neuvostoliiton lisäksi lisenssillä Puolassa nimellä Lublin-51, Pohjois-Koreassa nimellä Sungri-58 sekä Kiinassa nimellä Yuejin NJ-130.


title: Arne Treholt

text: Arne Treholt (13. joulukuuta 1942 Brandbu, Norja) on entinen norjalainen virkamies ja poliitikko, joka tuomittiin vakoilusta Neuvostoliiton ja Irakin hyväksi kahdenkymmenen vuoden vankeuteen vuonna 1985. Hän on ensimmäinen norjalainen henkilö, joka on tuomittu poliittisesta vakoilusta. Hänet armahdettiin vuonna 1992 terveydellisistä syistä. Treholt on anonut tapauksensa uudelleenkäsittelyä kolmesti, tuloksetta. Vuonna 2010 sanomalehti Aftenposten julkaisi eläkkeellä olevan poliisin lausuntoja, joiden mukaan osan Treholtia vastaan vakoiluoikeudenkäynnissä käytetystä todistusaineistosta oli poliisi väärentänyt.


title: Arne Treholt

text: Treholt syntyi työväenpuolue-taustaiseen perheeseen entisessä Brandbun kunnassa (nyk. Granin kunnan alueella) Opplandissa. Hänen isänsä Thorstein Treholt oli kansanedustaja ja maatalousministeri. Treholt opiskeli pääosin Oslossa, jossa hän osallistui aktiivisesti nuoriso- ja opiskelijapolitiikkaan.


title: Arne Treholt

text: Treholt liittyi Norjan työväenpuolueeseen vuonna 1964. Vuonna 1965 hänestä tuli puolueen lehden, Arbeiderbladetin, kansainvälisiin asioihin orientoitunut toimittaja. Toimittajauransa aikana Treholt tapasi myöhemmän ministerin Jens Evensenin Kreikan sotilasvallankaappauksen aikoihin 1967, jonka vastustamiseksi molemmat toimivat aktiivisesti. Treholtista tuli Evensenin henkilökohtainen sihteeri vuonna 1972 tämän johtaessa kauppasopimusneuvotteluja, jotka johtivat Norjan pysymiseen erossa Euroopan yhteisöstä.


title: Arne Treholt

text: Vuonna 1976 Treholt nimitettiin valtiosihteeriksi Norjan merioikeusministeriksi () valitun Evensenin ministeriöön ja vuosina 1979–1982 hän oli lähetystöneuvos ("ambassaderåd") Norjan YK-edustustossa. Norjan politiikan suurimpia kysymyksiä 1970-luvulla olivat neuvottelut Euroopan yhteisön kanssa merioikeuksista ja myöhemmin ns. harmaiden alueiden sopimus ("gråsoneavtalen") merioikeuksiin liittyen Neuvostoliiton kanssa. Treholt oli näissä kysymyksissä maansa keskeisiä ja taitavaksi havaittuja toimijoita. Häntä pidettiin kontakteja luovana ja avoimena poliitikkona, joka kykeni luomaan suuren kansainvälisen verkoston politiikassa, tiedotusvälineissä ja virkamiessuhteissa. Evensen ja Treholt edustivat asioiden hoidossa epätavanomaista tyyliä, joka kohtasi myös epäluuloja sekä oman puolueen sisällä että ulkopuolella.


title: Arne Treholt

text: Treholt opiskeli lyhyen aikaa Norjan puolustusvoimien korkeakoulussa ("Forsvarets Høgskole") 1982–1983. Vuonna 1983 Treholt sai ulkoministeriön lehdistökonttorin toimistopäällikön ("byråsjef") viran.


title: Arne Treholt

text: Treholt tapasi ensimmäistä kertaa KGB-agentti Jevgeni Beljajevin vuonna 1967 cocktail-tilaisuudessa ja seuraavana vuonna miehet tapasivat vähintään kahdeksan kertaa. Beljajev esitteli Treholtin toiselle KGB-virkailijalle, Gennadi Titoville, vuonna 1971. Miehet ystävystyivät ja heidän ystävyytensä kerrotaan jatkuvan edelleen. Vuonna 1979 Norjan poliisin turvallisuuspalvelu (Politiets sikkerhetstjeneste), joka oli siihen asti tyytynyt seuraamaan Treholtin KGB-yhteyksiä, kytki FBI:n mukaan tutkimuksiinsa. Samana vuonna Treholt solmi yhteydet KGB-agentti Vladimir Šišiniin, joka toimi niin ikään YK:ssa ja josta tuli Treholtin yhteyshenkilö New Yorkissa.


title: Arne Treholt

text: Vuonna 1981 FBI asetti agenttejaan Treholtin naapurihuoneistoon. Poliisin tietojen mukaan Treholt otti vastaan KGB:lta huomattavia rahasummia. Norjan poliisin turvallisuuspalvelu asetti omia agenttejaan Treholtin naapurihuoneistoon Norjassa 1983. He tutkivat hänen asuntonsa 17. toukokuuta ja löysivät ratkaisevia todisteita Treholtia vastaan. Lisäksi kolme päivää aiemmin Treholtin oli nähty tavanneen Titovin Helsingissä ravintola Mestaritallissa ja luovuttaneen tälle papereita. Norjan poliisi tutki Treholtin asunnon uudelleen 22. elokuuta. Treholt pidätettiin Fornebun lentoasemalla Oslossa 20. tammikuuta 1984 hänen ollessaan matkalla Wieniin tapaamaan Titovia.


title: Arne Treholt

text: Arne Treholt tuomittiin kahdenkymmenen vuoden vankeusrangaistukseen 20. kesäkuuta 1985. Oikeudenkäynnissä Treholt oli tunnustanut omavaltaiset yhteydenotot useisiin KGB-upseereihin. Hän väitti kuitenkin ylläpitäneensä kontakteja lähinnä jännityksen vuoksi sekä toimiakseen avoimena kanavana idän ja lännen välillä kylmän sodan ollessa kylmimmillään. Treholt kielsi johdonmukaisesti toimittaneensa valtion turvallisuuden kannalta vahingollista materiaalia, mutta tunnusti rikkoneensa maansa virkamieslakia.


title: Arne Treholt

text: Eidsivatingin hovioikeuden ("Eidsivating lagmannsrett") tuomiossa Treholt todettiin syylliseksi vakoiluun sekä Neuvostoliiton että Irakin hyväksi. Treholt tunnusti tuolloin kirjoittaneensa useita muistioita YK-diplomaattina toimiessaan Irakin turvallisuuspalvelulle, mistä hyvästä hän oli vastaanottanut merkittäviä rahasummia. Treholt valitti tuomiostaan korkeimpaan oikeuteen, mutta veti valituksensa pois kesken käsittelyn, koska hänellä ei ollut luottamusta asiansa oikeudenmukaiseen käsittelyyn.


title: Arne Treholt

text: Treholtin tapaus herätti vilkasta keskustelua useissa vaiheissaan. Eräät pitivät tuomiota idealistisen itä-länsisuhteiden sillanrakentajan oikeusmurhana. Irakista saadut rahat ja salaiset KGB-tapaamiset kuitenkin monimutkaistivat tätä kuvaa. Tiedotusvälineiden roolista tapauksessa oli voimakasta keskustelua, samaten Kåre Willochin hallituksen päätöksestä päästää Treholt opiskelemaan puolustusvoimien korkeakoulussa 1982–1983, tämän ollessa jo epäilyksen alaisena vakoilusta. Perusteeksi kerrottiin, ettei Treholtin tulisi epäillä mitään häntä vastaan olevan tutkimuksen suhteen. Toisaalta häntä vastaan käytetyistä argumenteista raskauttavimpia olivat juuri vuosina 1982–1983 syyttäjän mukaan Treholtin KGB:lle toimittamat tiedot puolustusvoimien korkeakoulua koskien. Vankilatuomion pituudesta keskusteltiin myös vilkkaasti.


title: Arne Treholt

text: Norjan korkein oikeus epäsi ensimmäisen anomuksen Treholtin tapauksen uudelleenkäsittelystä 11. helmikuuta 1988. Toisen kerran korkein oikeus hylkäsi uudelleenkäsittelyanomuksen 8. toukokuuta 1992. Gro Harlem Brundtlandin kolmas hallitus armahti Treholtin terveydellisten syiden nojalla 3. heinäkuuta 1992.


title: Arne Treholt

text: Treholt haki tapauksensa uudelleenkäsittelyä kolmannen kerran 15. joulukuuta 2008, mutta rangaistusasioiden uudelleentutkintakomissio ("Kommisjonen for gjenopptakelse av straffesaker") hylkäsi anomuksen uudelleenkäsittelyn.


title: Arne Treholt

text: Treholt muutti armahduksensa jälkeen Venäjälle ja asuu nykytietojen mukaan osan ajastaan Venäjällä ja osan Kyproksella. Hän on toiminut liikemiehenä, muun muassa liikekumppanina aiempien KGB-yhteyksiensä kanssa.


title: Arne Treholt

text: Aftenposten uutisoi syyskuussa 2010 Treholtin tapaukseen liittyneen, nyttemmin eläköityneen, poliisiupseerin lausunnon, jonka mukaan Treholtin oikeudenkäynnissä käytettiin häntä vastaan väärennettyä todistusaineistoa.


title: Arne Treholt

text: Treholt on julkaissut kaksi kirjaa uransa alkuaikoina, sekä kolme kirjaa omaan tapaukseensa liittyen.


title: 21 at 33

text: 21 at 33 on Elton Johnin 14. studioalbumi, joka julkaistiin vuonna 1980. Se nauhoitettiin Nizzassa elokuussa 1979 ja Los Angelesissa tammikuusta maaliskuuhun 1980. Nimi tulee siitä, että tämä oli hänen yhteensä 21. albuminsa 33 ikävuoteen mennessä. Määrä sisältää kaikki 14 studioalbumia, 3 kokoelmalevyä, 2 konserttialbumia sekä soundtrack-albumin ja EP-levyn.


Kivennavan evankelis-luterilainen seurakunta oli perustettu kirjallisten lähteiden perusteella viimeistään 1445 roomalais-katolisella kaudella Muolaan seurakunnasta Uudenkirkon seurakunnan tapaan ennen Ruotsin kuningaskunnan uskonpuhdistusta. Hallinnollisesti Moskovan välirauhassa 1944 Neuvostoliitolle siirtyneen Kivennavan kunnan alueella toiminut Kivennavan evankelis-luterilainen seurakunta lakkautettiin 1949. Seurakunnan lopettamistilaisuus pidettiin 11. joulukuuta 1949, ja tilaisuutta varten kirjoitti Ilmari Pimiä runon "Ei ole meillä enää Kivennapaa".


title: Salamancan yliopisto

text: Salamancan yliopisto () on Espanjan vanhin yliopisto ja yksi maailman neljästä vanhimmasta yliopistosta. Se on perustettu vuonna 1218. Opiskelijoita yliopistossa on 32 517 ja opettajia 2 257 (syyskuu 2016).


title: Sattumia

text: Sattumia on neuvostokirjailija Daniil Harmsin teos, joka koostuu lyhyistä kertomuksista. Tarinat on koonnut ja suomentanut Katja Losowitch, ja kokoelma ilmestyi suomeksi 1988 WSOY:n kustantamana.


title: Sattumia

text: Teosta on pidetty kulttikirjana. Suomennoksessa on Pekka Pesosen alkusanat.


title: Ensiksikin ja toiseksi

text: Ensiksikin ja toiseksi on Daniil Harmsin kirjoittamien tarinoiden kokoelma. Teoksen on koonnut ja suomentanut Katja Losowitch, ja sen on julkaissut vuonna 2002 Desura.


title: Ensiksikin ja toiseksi

text: Teoksessa on Jyrki Siukosen johdanto, jossa hän käsittelee Harmsin tyyliä, jonka nasevat lauseet eivät ole syntyneet yksinomaan spontaanisti, vaan kriitikon mukaan tyyli tukeutuu vahvasti tiedostettuun taideteoriaan.


title: Major League Baseball -kausi 1994

text: Major League Baseball -kausi 1994 päättyi pelaajien lakkoon elokuussa. Kauden All-Star -ottelu pelattiin 12. heinäkuuta Three Rivers Stadiumilla, Pittsburghissa ja siinä National League voitti niukasti 8–7. Ottelun MVP oli Fred McGriff.


title: Valladolidin yliopisto

text: Valladolidin yliopisto (, myös UVa) on keskiajalla perustettu julkinen yliopisto Espanjassa. Yliopistolla on kampuksia Valladolidin lisäksi Segoviassa, Palenciassa ja Soriassa. Opiskelijoita on 31 780.


title: Valladolidin yliopisto

text: Yliopisto on perustettu vuonna 1346, ja se kuuluu Espanjan vanhimpiin.


title: HMS Brissenden

text: HMS Brissenden (viirinumero L79) oli Britannian Kuninkaallisen laivaston Hunt-luokan tyypin IV saattuehävittäjä, joka palveli toisessa maailmansodassa ja sen päätyttyä aina 1960-luvun alkuun.


title: HMS Brissenden

text: Alus tilattiin 27. heinäkuuta 1940 John I. Thornycroft and Companyltä Clydebankistä osana vuoden 1940 hätäohjelmaa (). Sen köli laskettiin 28. helmikuuta 1941 työnumerolla J6140 ja alus laskettiin vesille 15. syyskuuta 1942. Alus valmistui 12. helmikuuta 1943.


title: HMS Brissenden

text: "HMS Brissenden" siirtyi helmi-maaliskuun vaihteessa 1943 vastaanottotestien ja varustamisen päätyttyä Scapa Flowhun koulutettavaksi. Alus aloitti koulutuksen osana partioinnin luoteisen reitin alaisuudessa. Se liittyi 21. huhtikuuta saattueen WS29A paikallissuojaksi "HMS Anthonyn" ja "HMS Lewesin" kanssa. "HMS Boreas" vapautti 26. huhtikuuta "HMS Brissendenin" tehtävästä, minkä jälkeen se kykeni palaamaan Kotilaivastoon koulutukseen.


title: HMS Brissenden

text: Alus määrättiin toukokuussa Sisilian maihinnousuun. Se liittyi 21. kesäkuuta Gibraltarille matkanneeseen saattueeseen WS31/KMF17 muiden Sisilian maihinnousuun määrättyjen Kotilaivaston alusten kanssa. Alus jäi 26. kesäkuuta saattueen KMF17 suojaksi Gibraltarin jälkeen risteilijä "HMS Ugandan" kanssa. Saattue WS31 erkani jatkaen matkaansa Hyväntoivonniemen reitillä.


title: HMS Brissenden

text: "HMS Brissenden" liittyi heinäkuun alussa 58. Hävittäjäviirikköön. Se matkasi Bônen niemimaalle liittyäkseen maihinnousun itäiseen tukiosastoon. Alus jatkoi 7. heinäkuuta matkaansa suojaten saattuetta KMF18, jolloin se kuului saattajaryhmä V:hen "HMS Blankneyn", "HMS Blencathran", "HMS Breconin" ja "HMS Brocklesbyn" kanssa. Alus tankattiin 9. heinäkuuta, minkä jälkeen se palasi saman saattueen suojaksi.


title: HMS Brissenden

text: Alus saapui 10. heinäkuuta KMF18:n mukana maihinnousualue Bark Westin edustalle, jossa se erkani saattueesta. Alus tuki maihinnousua tykkitulella sekä valvoi maihinnousualueen turvallisuutta. Se määrättiin "HMS Blankneyn" kanssa miehittämään Pozzallon satama.


title: HMS Brissenden

text: "HMS Blankneyn" törmäsi 13. heinäkuuta alukseen, jolloin se kärsi pahoja vaurioita keulan vasemmalla puolella. "HMS Brissenden" siirrettiin Maltalle korjattavaksi, mistä se siirrettiin edelleen kotimaahan. Alus otettiin 21. elokuuta Liverpoolissa telakalle. Se määrättiin palvelukseen palatessa Plymouthiin 15. Hävittäjälaivueeseen.


title: HMS Brissenden

text: Alus palasi palvelukseen 2. lokakuuta, jolloin se matkasi Plymouthiin uuteen laivueeseensa. Se suojasi saattueita ja valvoi Kanaalin meriliikennettä laivueen mukana, kunnes alus määrättiin marraskuussa Kotilaivaston alaisuuteen.


title: HMS Brissenden

text: "HMS Brissenden" liittyi 10. marraskuuta Islannin edustalla Kuolan niemimaalta palaavaan saattueeseen RA54A "HMS Middletonin" ja "HMS Halcyonin" kanssa suojatakseen saattueen loppumatkan Loch Eween. Alus erkani 13. marraskuuta saattueesta. Alus liittyi 15. marraskuuta Neuvostoliittoon matkanneeseen saattueeseen JW54A "HMS Termagantin" ja Puolan merivoimien "ORP Burzan" kanssa suojatakseen saattueen Islantiin. Alus erkani 18. marraskuuta saattueesta varsinaisen saattueen saavuttua. Tämän jälkeen Kotilaivastosta vapauduttuaan alus palasi laivueeseensa Plymouthiin.


title: HMS Brissenden

text: "HMS Brissenden" palveli laivueen mukana Plymouthissa, kunnes se määrättiin helmikuussa 1944 operaatio Tunneliin estämään Ranskan rannikon tukikohdista saapuvia E-veneitä. Alus taisteli 5. helmikuuta Bretagnen pohjoisrannikolla yhdessä "HMS Tanatsiden", "HMS Talybontin" ja "HMS Wensleydalen" kanssa Saksan laivaston torpedovenettä "T-29" ja miinanraivaajia "M-156" ja "M-206" vastaan.


title: HMS Brissenden

text: Alus torjui 15. maaliskuuta suojatessaan saattuetta WP492 Lands Endistä pohjoiseen "HMS Melbreakin" kanssa E-veneiden hyökkäyksen, jolloin Saksan laivaston E-vene S143 vaurioitui. "HMS Brissenden" jatkoi saattuetehtävissä laivueen mukana, kunnes se määrättiin toukokuussa Normandian maihinnousun Force B:hen.


title: HMS Brissenden

text: Alus osallistui toukokuussa maihinnousun valmistaviin harjoituksiin. Se liittyi kesäkuun alussa Milford Havenissa Force B:hen "HMS Wensleydalen" kanssa. Alus siirtyi 5. kesäkuuta Kanaaliin torjumaan mahdollisia Saksan laivaston aluksia, jotka pyrkisivät estämään maihinnousua läntisen osaston alueella.


title: HMS Brissenden

text: "HMS Brissenden" ja "HMS Wensleydale" torjuivat 12. kesäkuuta sillanpäähän pyrkivät E-veneet. Sään parantuessa 22. kesäkuuta Saksan ilmavoimien toiminta vilkastui, jolloin "HMS Brissenden" joutui ilmahyökkäyksen maaliksi. Aluksen vapauduttua operaatiosta se palasi laivueeseensa aloittaen saattuepalveluksen Kanaalin alueella. Alus siirrettiin joulukuussa Pembroken telakalle huoltoon.


title: HMS Brissenden

text: "HMS Brissenden" määrättiin helmikuussa palvelukseen palatessaan Sheernessin 21. Hävittäjälaivueeseen, jonka mukana se palveli Kanaalin ja Noren alueilla. Alus siirrettiin kesäkuussa Välimerelle Itäisen laivaston reservialukseksi.


title: HMS Brissenden

text: Alus palveli Välimeren laivastossa vuoteen 1947, jonka aikana se muun muassa osallistui Palestiinan rannikon valvontaan. Palattuaan kotimaahan alus poistettiin palveluksesta ja se siirrettiin 19. kesäkuuta 1948 Portsmouthissa reserviin. Alus makasi ankkuroituna Portsmouthissa, kunnes se siirrettiin 1953 reservilaivastoon Lisahallyyn Pohjois-Irlantiin.


title: HMS Brissenden

text: Kuwaitin hallitus oli kiinnostunut aluksen lunastamisesta sekä muuttamisesta kuninkaalliseksi jahdiksi, mutta suunnitelma kariutui. Alus sijoitettiin 1962 poistolistalle ja se myytiin 18. helmikuuta 1965 29000 punnalla BISCOlle, joka siirsi sen Arnott Youngille Dalmuiriin. Alus saapui hinattuna 3. maaliskuuta.


title: Sisu SA-110

text: Sisu SA-110 oli Sisu-Auton vuonna 1986 valmistama kevyen kaksiakselisen, nelivetoisen maastokuorma-auton prototyyppi. Auto oli osittain panssaroitu.


title: Sisu SA-110

text: Aloite ajoneuvon kehittämiseen tuli puolustusvoimilta, joka huhtikuussa 1983 tiedusteli Sisu-Autolta mahdollisuutta jalkaväen miehistönkuljetustehtäviin tarkoitetun kevyen maastokuorma-auton kehittämiseen. Puolustusvoimat suunnitteli tuolloin yli tuhannen ajoneuvon hankintaa. Sisu-Auto luovutti vuoden 1986 lopussa puolustusvoimille prototyypin testausta varten. Erittäin maastokelpoista autoa nimitettiin "Unimogin tappajaksi".


title: Sisu SA-110

text: Moottorivaihtoehdoiksi tarjottiin Deutz BF 6 L 913 sekä Valmet 411 DSJ, joka oli voimanlähteenä neljässä yksilössä. Vaihteistona oli ZF-S5-35/2, joka oli kytketty Sisun omaa valmistetta olevaan alennusvaihteeseen. Autossa oli portaaliakselit ja levyjarrut. Rengaspaineita pystyi säätämään ohjaamosta käsin.


title: Sisu SA-110

text: Autossa oli vääntöjäykkä runko ja pyörien suuret liikevarat oli toteutettu jousituksella. Etuakselilla oli kierrejouset ja taka-akselilla paraabelilehtijouset.


title: Sisu SA-110

text: Lavalla oli tilaa 24 henkilölle. Kulku tapahtui takana ja sivuilla olleista avattavista kulkuaukoista.


title: Sisu SA-110

text: Testeissä auto todettiin liikkumisominaisuuksiltaan erittäin hyväksi ja sitä pidettiin maastokelpoisuudeltaan parhaana markkinoilla olleista pyöräajoneuvoista. Moottori käynnistyi 25 asteen pakkasessa. Autolla ajettiin 60 cm syvässä umpihangessa ja 75–85 cm:n syvyisessä vedessä ilman ongelmia. Auto nousi 30 asteen mäkiä ja sillä ajettiin 25 asteen nousuisen sorakasan yli vaivatta.


title: Sisu SA-110

text: Puutteina pidettiin moottorin liian pientä tehoa, väännön puutetta ja melutasoa; huippukierroksilla ohjaamossa mitattiin 88 dB lukemia. 9,4 metrin suuruista kääntösädettä pidettiin liian suurena ja kolmos- ja nelosvaihteiden välityksiä moitittiin.


title: Sisu SA-110

text: Auton korkea hinta oli yksi syy siihen, että sarjavalmistusta ei aloitettu. Se maksoi noin 85 % Masin ja puolet Pasin hinnasta.


title: Gunib

text: Gunib (, avaariksi Гъуниб) on kylä, maalaiskunta ja Gunibin piirin hallinnollinen keskus Dagestanissa Venäjällä. Se sijaitsee Gunibin ylätasangolla tasavallan keskiosan vuoristoseudulla. Kylän ohi virtaa Karakoisujoki. Korkeus merenpinnasta on 1 600 metriä. Asukkaita on 2 400 henkeä (vuonna 2007). Valtaosa asukkaista on avaareja.


title: Gunib

text: 1800-luvulle saakka Gunib oli luonnollisen linnoituksen suojaama pieni vuoristolaiskylä. Nykyään se tunnetaan paikkana, jossa Kaukasian sota päättyi imaami Šamilin antautumiseen 25. elokuuta 1859. Vuonna 1862 venäläiset alkoivat rakentaa linnoitusta, josta tuli Gunibin piirikunnan hallinnollinen keskus. Venäläinen kirjailija Olga Forš syntyi linnoituksen komendantin Dmitri Komarovin perheeseen vuonna 1873.


title: Gunib

text: Gunibin ylätasanko on kuuluisa luonnonkauneudestaan ja erinomaisesta ilmastostaan (310 aurinkoista päivää vuodessa). Nähtävyyksiä ovat venäläisen linnoituksen rauniot ja Šamilin antautumispaikalle pystytetty huvimaja muistolaattoineen. Kylässä sijaitsee Verhni Gunibin luonnonpuisto, Venäjän tiedeakatemian Dagestanin tiedekeskuksen kasvitieteellinen puutarha, lasten parantola ja lomahotelli.


title: Haavanlehtikuoriainen

text: Haavanlehtikuoriainen ("Chrysomela populi") on aikuisena talvehtiva kovakuoriainen.


title: Haavanlehtikuoriainen

text: Haavanlehtikuoriaisen kuoren väri vaihtelee kirkkaanoranssista tummanruskeaan ja keltaiseen. Sen pää saattaa auringonvalossa näyttää hehkuvan sateenkaaren väreissä. Ruumis on tummanmusta. Sillä on kolme jalkaparia ja niiden päissä terävähköt "kynnet". Kuoriaista pidetään ns. normaalina kuoriaisena muotonsa takia (puolikuu). Sen kuoressa on pieni musta täplä peitinsiipiliitoksessa. Se on noin 10–12 mm pitkä ja puolipallon muotoinen.


title: Haavanlehtikuoriainen

text: Sekä toukat että aikuiset kuoriaiset syövät pajun- ja haavanlehtiä. Mahdolliset tuhot metsälle/metsäyhtiöille ovat vähäisiä.


title: Haavanlehtikuoriainen

text: Koko Etelä-Suomesta Pohjanmaalle asti.


title: Haavanlehtikuoriainen

text: Muninta-aika alkaa touko-kesäkuun vaiheessa ja jatkuu heinäkuun alkuun. Naaras munii 40–50 munaa kerrallaan ja jopa yli tuhat munaa yhteensä lehtien alapinnalle.


title: Haavanlehtikuoriainen

text: Haavanlehtikuoriaisen saalistajia luonnossa ovat ainakin seuraavat: Calathus fuscipes, maakiitäjäiset ("Carabidae"), etelänharsokorento ("Chrysopa formosa"), pihaharsokorento ("Chrysoperla carnea"), Coccinella saucerotti, kaljukekomuurahainen ("Formica polyctena"), piikkilude ("Picromerus bidens") ja välkelude ("Zicrona caerulea").


title: Haavanlehtikuoriainen

text: Haavanlehtikuoriainen talvehtii lehtien alla eli se on monivuotinen.


title: Gunnar Närhinen

text: Gunnar Alfons Emanuel Närhinen (s. 13. elokuuta 1909 Helsinki) oli suomalainen jalkapalloilija ja jääpalloilija.


title: Gunnar Närhinen

text:
Närhinen saavutti jalkapallon Suomen mestaruuden HIFK:n joukkueessa vuosina 1931 ja 1933, pelasi kolme A-maaottelua ja yhden B-ottelun. Jääpalloa Närhinen pelasi HIFK:n kakkosjoukkueessa. Molemmissa lajeissa Närhinen pelasi maalivahtina.
Närhinen toimi myöhemmin HIFK:n juniorivalmentajana.


title: Anders Rundeel

text: Anders Rundeel eli Anders Costenius (n. 1619 – 3. joulukuuta 1679) toimi Turun ja Porin läänin eskadroonan majurina sekä Savonlinnan komendanttina. Hänet aateloitiin nimellä Rundeel 1650 ja suku kirjoitettiin ruotsin ritarihuoneeseen numerolla 632.


title: Anders Rundeel

text: Anders Rundeelin vanhemmat olivat Laitilan Kostiaisten kylässä tilan omistanut kirkkoherra Petter Bartholinus (k. 1639) ja Karin Andersintytär. Tultuaan ylioppilaaksi Uppsalassa 1637 ja Turussa 1640. Anders ryhtyi sotapalvelukseen Porin läänin jalkaväkirykmentissä, missä kohosi kapteeniksi 1650. Hän erosi palveluksesta 1658, mutta nimitettiin 1671 everstiluutnanttina Savonlinnan komentajaksi.


title: Anders Rundeel

text: Rundeel otti osaa Saksan ja Puolan sotaan sekä taisteluihin Suomen itärajalla. Hän toimi syksyllä 1656 Kyrön skanssin komentajana, josta määrättiin johtamaan Viipurin puolustusta talvella 1656. Täällä hänellä oli käytössä viisi komppaniaa, yhteensä 568 jalkaväkimiestä, mutta talvella 1657 määrä oli huvennut neljään komppaniaan, jossa taistelukuntoisia miehiä oli vain 432.


title: Anders Rundeel

text: Rundeelin puoliso oli Magdalena Jakobintytär Härkä, Turun linnan vahdin Jakob Sigfridinpojan tytär. Anders Rundeelin tytär Helena oli naimisissa Anders Kyanderin kanssa.


title: Määräraha

text: Määräraha on valtion, kunnan tai muun julkisyhteisön talousarviossaan tietyn menon maksamiseen varaama rahaerä. Se on joko vakinainen eli vuosittain toistuva tai ylimääräinen eli tilapäinen. Valtion määrärahat jaetaan kiinteisiin, arvio- ja siirtomäärärahoihin. Kiinteä määräraha tarkoittaa sellaista määrärahaa, joka ei ole arvio- eikä siirtomäärärahaa. Se on käytettävä budjettikaudella eli yleensä tietyn kalenterivuoden aikana ja rahaerä voi olla korkeintaan budjettiin merkityn suuruinen. Arviomääräraha on tarkoitettu kattamaan sellainen lakisääteinen meno, jonka suuruutta ei voida ennalta tietää. Se voidaan ylittää, jos lainsäädäntö niin määrää tai ylitys on muuten tarkoituksenmukainen. Siirtomäärärahoilla rahoitetaan muun muassa laajoja rakennushankkeita. Jos niistä jää osa käyttämättä tarkoitetulla budjettikaudella, voidaan yli jäänyt osa käyttää seuraavana vuonna.


title: Golden Cap

text: Golden Cap on Sinebrychoffin siiderin tuotemerkki. Se on Suomen vanhin siideri. Golden Capin edeltäjän valmistuksen aloitti Marli vuonna 1962, jolloin sitä myytiin Alkossa "Cider"-nimisenä omenanmakuisena siiderinä. Lisäksi ruokakaupoissa myytiin 1960-luvun lopulla mietoa elintarvikkeeksi luokiteltua "White Capia". Vuonna 1969 siideri sai nykyisen nimensä "Golden Cap".


title: Golden Cap

text: Vuonna 1992 Sinebrychoff aloitti siiderin myynnin ja jakelun, ja vuonna 1997 yhtiö käynnisti sen valmistamisen Keravan panimolla.


title: Golden Cap

text: Omenan lisäksi siideriä myydään muun muassa päärynän, ananaksen ja mansikan makuisena sekä alkoholittomana. Juomaa saa sokeroituna ja kevytversiona.


title: Golden Cap

text: Golden Cap oli vuonna 2015 Suomen neljänneksi arvostetuin siideribrändi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Sen edellä olivat Sinebrychoffin Crowmoor ja Somersby sekä Hartwallin Happy Joe.


title: Elopaino

text: Elopaino tarkoittaa elävän eläimen massaa. Se määritetään yleensä punnitsemalla. Elopainon suuruus voidaan myös arvioida eläimen pituus- ja rinnanympärysmitan perusteella. Nautaeläinten elopaino "P" kiloina saadaan melko tarkasti kaavasta "P" = "py"/10 000, jossa "p" on vartalon pituus lavan kärjestä peräluun kärkeen sentteinä ja "y" on ympärysmitta lapojen takaa sentteinä. Nettoelopaino on elopaino, josta on vähennetty ruoansulatuskanavan ja virtsarakon sisällyksen paino. Teuraspaino on tavallisesti 45–60 prosenttia elopainosta.


title: Elopaino

text: Esimerkkejä eläinten elopainoista


title: Baskimaan yliopisto

text:
Baskimaan yliopisto on ympäri Baskimaata toimiva yliopisto, joka on perustettu vuonna 1980. Yliopistolla on kampuksia Vizcayassa, Guipúzcoassa ja Álavassa.
Opiskelijoita yliopistossa on noin 50 000.


title: Baskimaan yliopisto

text: Maailman viidensadan huippuyliopiston Shanghai-yliopistovertailussa Baskimaan yliopisto sai vuonna 2014 sijaluvun 401–500.


title: Jalkapallon A-sarjan kausi 1934

text: Jalkapallon A-sarjan kausi 1934 oli vuonna 1930 perustetun Mestaruussarjan (1930–1935 A-sarja tai Suomen sarja) viides kausi. Kaudella 1934 A-sarja pelattiin kahdeksan joukkueen kaksinkertaisena sarjana.


title: Jalkapallon A-sarjan kausi 1934

text: A-sarjan ja Suomen mestaruuden voitti HPS, joka varmisti seitsemännen mestaruutensa viimeisessä ottelussa 7. lokakuuta, kun se otti ratkaisevan pisteen Eero Ronkasen maalilla 1–1-tasapelissä HJK:ta vastaan. Viimeiseksi sijoittuneet TPS ja UL putosivat B-sarjaan.


title: Jalkapallon A-sarjan kausi 1934

text: A-sarjan maalikuningas kaudella 1934 oli HIFK:n Olof Strömsten 15 maalilla. A-sarjan yleisömäärä kaudella 1934 oli yhteensä 55 738 henkeä eli keskimäärin 995 katsojaa ottelua kohti.


title: Jalkapallon A-sarjan kausi 1934

text: A-sarjaan osallistui kahdeksan joukkuetta, joista kuusi kaudelta 1933 ja kaksi nousijaa kauden 1933 B-sarjasta. B-sarjan loppusarjan kaksi parasta, UL ja Toverit, nousivat suoraan. Nousijajoukkueet korvasivat edellisellä kaudella viimeiseksi jääneet VPS:n ja EIF:n.


title: Capitale du crime

text: Capitale du crime on La Fouinen kolmas mixtape, jonka julkaisi Banlieue Ouest vuonna 2008. Levy sijoittui parhaimmillaan ranskalaisen Le Charts albumilistalla sijalle 78.


title: Peltoturpiaali

text: Peltoturpiaali ("Euphagus cyanocephalus") on Pohjois-Amerikassa tavattava turpiaaleihin kuuluva varpuslintu.


title: Peltoturpiaali

text: Peltoturpiaali on 21–25 cm pituinen. Peltoturpiaalikoiras on yksivärisen musta, mutta höyhenet voivat kiiltää myös sinisen ja vihreän sävyissä. Nuoret koiraat ovat ruskehtavan mustia eivätkä yhtä kiiltäviä kuin aikuiset koiraat. Koiraan silmän iiris on väriltään valkoinen, mikä erottaa sen korpiturpiaalista ("Euphagus carolinus"). Korpiturpiaalin pää on myös vihreämpi kuin peltoturpiaalilla, jolla se on hohteeltaan sinivioletimpi. Naaraslinnut ovat koiraita vaaleampia ja ruskeampia ja tummimmillaan siivistä.


title: Peltoturpiaali

text: Peltoturpiaalien pesimäalue ulottuu Kanadassa ja Yhdysvalloissa Suurilta tasangoilta länteen ja etelään aina Meksikon pohjoisosiin asti. Laji talvehtii Yhdysvaltain eteläosissa ja Meksikossa, mutta osa linnuista jää pohjoisemmaksikin. Linnun elinympäristöä ovat avoimet ja puoliavoimet maastot kuten laidunmaat, joilla kasvaa myös pensaikkoa, soiden reunamat ja metsäpaloista aiheutuneet aukiot metsissä. Lisäksi peltoturpiaaleja tavataan myös puistoissa, puutarhoissa ja golfkentillä.


title: Peltoturpiaali

text: Peltoturpiaalit elävät pienissä ryhmissä. Talvisin niitä näkee yhdessä muiden turpiaalien kanssa sekaparvissa. Laji käyttää ravintonaan pääasiassa siemeniä, joita se etsii maasta. Lisäksi lintu syö myös hyönteisiä, joita se pyydystää ilmasta.


title: Peltoturpiaali

text: Peltoturpiaalit voivat pesiä pareittain tai löyhissä kolonioissa, joissa voi olla pareja muutamasta yli sataan. Kuppimainen kasvimateriaalista rakennettu pesä voi sijaita puussa, pensaikossa tai korkeassa ruohikossa. Naaras rakentaa pesän ja munii siihen kolmesta seitsemään vaalean harmahtavaa täplikästä munaa. Naaras hautoo munat yksin, mutta koiras ruokkii naaraan ja poikaset. Peltoturpiaaliparilla voi olla kaksi pesintää kauden aikana.


title: Elonmerkki

text: Elonmerkki on elintoimintojen aikaansaama liike, olemus, lämpö, ääni tai muunlainen signaali, jonka perusteella voi selvästi erottaa elävän eliön kuolleesta. Elonmerkkien olemassaolo osoittaa esimerkiksi tajuttoman ihmisen vielä elävän. Ihmisen elonmerkkejä ovat muun muassa hengitys, sydämen toiminta, kudosjänteys, lihasjänteys, heijasteiden eli refleksien esiintyminen, ruumiinlämpö ja reagointi kipuun. Kaikkien elonmerkkien puuttumisesta on pääteltävissä henkilö kuolleeksi. Lääketieteessä kuolinhetkeksi voidaan määritellä sydämen toiminnan loppuminen eli sydänkuolema tai aivotoiminnan lakkaaminen eli aivokuolema. Ruumiiseen syntyneet lautumat ovat varma kuoleman merkki.


title: Elonmerkki

text: Elonmerkeiksi voidaan käsittää myös sellaiset merkit, joista voidaan päätellä kuolleen sikiön syntyneen elävänä. Ruumiinavauksen yhteydessä voidaan kokeilla kelluvatko sikiön keuhkot veden pinnalla. Ennen kuolemaa hengitetty ilma aikaansaa kellumisen, kun taas kuolleena (hengittämättä) syntyneen sikiön keuhkot painuvat pohjaan.


title: GAZ-63

text: GAZ-63 on neuvostoliittolaisen GAZ:in valmistama kuorma-auto. Ajoneuvon rakenne perustuu GAZ:n aikaisemman GAZ-51 -kuorma-auton rakenteeseen. Ajoneuvoa valmistettiin useana eri versiona vuosina 1948–1968 sekä siviili- että sotilaskäyttöön. Kuljetuksen lisäksi GAZ-63:a käytettiin myös paloautona. GAZ-63:n pohjalta suunniteltiin myös BTR-40-sotilasajoneuvo.


title: Saint-Maurice (joki)

text: Saint-Maurice on noin 560 kilometriä pitkä Saint Lawrencen sivujoki Québecin provinssissa Kanadassa.


title: Saint-Maurice (joki)

text: Saint-Maurice saa alkunsa suuresta ja matalasta Gouinin tekojärvestä, jonka Shawiniganin voimayhtiö rakensi vuonna 1918 patoamalla satoja pieniä järviä joen yläjuoksulla. Sieltä joki virtaa kaakkoon Laurentian ylängön halki syvässä laaksossa, jonka reitti myötäilee prekambrisen kallioperän siirroslinjoja. Wemotacin intiaanireservaatin (atikamekwit) kohdalla pääuomaan laskee Manawanjoki, minkä jälkeen se laajenee Blancin tekojärveksi. Kohdattuaan kolme pientä sivujokea – Trenchen, Vermillonin ja Crochen – joki kääntyy kohti etelää ja ohittaa La Tuquen pikkukaupungin.


title: Saint-Maurice (joki)

text: Keskijuoksulla Saint-Maurice läpäisee useita Rogen-moreeneja ja savimuodostumia ja sitä reunustavat aikojen saatossa muodostuneet jokiterassit. Alajuoksu alkaa Laurentian ylängön eteläreunalta, Grandes-Pilesin kylän liepeiltä, jossa veden keskivirtaama on noin 730 kuutiometriä sekunnissa. Täällä Saint-Maurice virtaa muinaisista sedimenteistä kerrostuneella maaperällä ja siihen liittyy vielä kaksi sivujokea, Mattawin ja Mékinac. Se on padottu sähköntuotantoa varten Grand-Mèressä, Shawiniganin putouksilla sekä La Gabellen voimalaitoksella. Lopulta joki laskee Saint Lawrenceen suistoalueen läpi Trois-Rivières’ssä.


title: Saint-Maurice (joki)

text: Saint-Maurice oli historiallisesti tärkeä kulkuväylä Kanadan sisäosiin. Arkeologisissa kaivauksissa on löydetty merkkejä asutuksesta aina toiselta vuosisadalta lähtien. Perinteisesti seudulla on asunut atikamekw-intiaaneja, joita yhä elää joen yläjuoksulla Manawanin, Wemotacin ja Obedjiwanin intiaanireservaateissa. Alun perin ranskalainen tutkimusmatkailija Jacques Cartier antoi joelle nimeksi "Rivière de Fouez" vuonna 1535, mutta myöhemmin nimi vaihdettiin nykyiselleen paikallisen lainoppineen Maurice Poulin de la Fontainen kunniaksi.


title: Saint-Maurice (joki)

text: Vuonna 1634 Saint-Mauricen ja Saint Lawrencen yhtymäkohtaan perustettiin turkiskauppaan erikoistunut kauppa-asema, josta kehittyi Trois-Rivières’n kaupunki. Nimensä kylä sai jokisuiston kolmesta suuhaarasta. Alajuoksua ympäröiviltä soilta löydettiin 1730-luvulla rautamalmia, jonka hyödyntämiseksi rakennettiin useita rautaruukkeja. Joki valjastettiin 1800-luvulla vesivoimantuotantoa ja jokiuittoa varten, minkä ansiosta Grand-Mèreen ja Shawiniganiin voitiin rakentaa metsä- ja kemianteollisuutta 1890–1900-luvuilla.


title: Machinarium

text: Machinarium on Amanita Designin kehittämä hiirellä pelattava ongelmanratkaisu- ja seikkailupeli. Se julkaistiin 16. lokakuuta 2009 Windows-, Mac OS X- ja Linux-käyttöjärjestelmille. Ilmainen demo ilmestyi 30. syyskuuta 2009. Valmisteluja tehdään myös pelin julkaisemiseksi Wiin WiiWare-järjestelmässä.


title: Machinarium

text:
Machinariumin tavoitteena on tehdä tyhjäksi ilkiörobottien räjäytyssuunnitelma ohjaamalla pientä robotti läpi erilaisten ongelmanratkaisutehtävien. Tehtävät on sijoiteltu pelimaailmaan, jossa toimitaan perinteisellä "osoita ja klikkaa" -menetelmällä. Genrestä poikkeavaa se, että pelaaja voi klikkaamalla saada aikaan reaktioita vain kohteista, jotka ovat ohjattavan hahmon ulottuvilla.
Machinariumin huomionarvoinen piirre on, ettei se sisällä dialogia puhutussa eikä kirjoitetussa muodossa. Sen sijaan pelissä käytetään animoituja ajatuskuplia. Pelissä on myös samalla tekniikalla toteutettuja yllätysanimaatioita, jotka valottavat hahmon menneisyyttä, mutta jotka pystyy näkemään vain odottelemalla passiivisesti tietyissä paikoissa.
Pelissä sovelletaan kaksitasoista vinkkijärjestelmää. Joka tasolla pelaaja voi käyttää yhden vinkin. Tämän lisäksi peliin on sisällytetty myös läpipeluuohje, josta saa apua pelin kaikissa vaiheissa. Dialogin tavoin läpipeluuohje koostuu kuvasarjasta, jossa kuvataan kulloinenkin ongelma ja sen ratkaisu. Ohjeessa ei kuitenkaan paljasteta, miten yksittäinen ongelma liittyy taustatarinaan ja muihin ratkaisua odottaviin ongelmiin.


title: Machinarium

text: Machinarium alkaa näkymällä suuresta konekaupungista, jonka korkeimmasta tornista nousee ilmaan jätelenturi. Pelaajan ohjaama hahmo on robotti nimeltä Josef (nimetty "robotti"-sana keksijän Josef Čapekin mukaan), joka lähetetään lenturissa kaatopaikalle. Kaatopaikalta Josef lähtee taivaltamaan takaisin kohti kaupunkia. Siellä hän saa vihiä kolmen korston suunnitelmasta räjäyttää kaupungin korkein torni. Josef jää kuitenkin kiinni ja päätyy tyrmään. Vapautettuaan itsensä Josef auttaa kaupungin asukkaita, joita ilkiökolmikko on kiusannut. Josef onnistuu saattamaan konnat toimintakyvyttömiksi ja löytämään tyttöystävänsä, jonka nämä ovat panneet keittiöpiiaksi. Josef ei saa vapautettua ystäväänsä, mutta pääsee sen sijaan torniin, jossa hän purkaa pommin ja pääsee huoneeseen, josta koko tarina alkoi. Suuripäinen robotti istuu huoneen keskellä poissaolevana änkyttäen. Josef muistelee, miten he elivät onnellisina kolmisin ennen kuin korstot lamauttivat vanhuksen ja kaappasivat tytön. Menneisyyden muistelun jälkeen Josef palauttaa vanhuksen täysiin sielunvoimiinsa, huuhtoo konnakoplan viemäriin ja vapauttaa tyttöystävänsä. Yhdessä Josef ja robottityttö kapuavat tornin huipulla olevaan lentohärveliin ja lentävät kauas pois.


title: Machinarium

text:
Machinariumin tekivät kolmessa vuodessa seitsemän tšekkikehittelijää, jotka rahoittivat projektin omista säästöistään. Pelin markkinointibudjetti oli vain 1000 dollaria.
Peliä suunniteltiin tietokoneiden lisäksi alun perin myös Xbox 360 -alustalle, mutta Microsoft, jota tekijät olivat pelillään lähestyneet, päätti kuitenkin toisin. Microsoft ei anna julkaista pelejä latausalusta Xbox Live Arcadelle, jollei pelillä ole kustantajaa, eivätkä kehittäjät tulojen jakamisen vuoksi halunneet antaa tuotettaan kolmannelle osapuolelle. Niinpä Amanita Designin kehittelijät ottivat yhteyttä Sonyyn, jonka käytännöt sallivat PlayStation Network -jakelualustalla myös omakustannepelit. Peli odottaa toistaiseksi yhtiön hyväksyntää.


title: Machinarium

text: 5. elokuuta 2010 Amanita Design ilmoitti arviovansa vain 5–15 %:n Machinariumin pelaajista maksaneen pelistään. Myyntien nostamiseksi pelin hinta alennettiin viikon ajaksi kahdestakymmenestä dollarista viiteen dollariin, jotta mahdollisimman moni laittoman kopion ladannut ostaisi pelin. Kampanjaa pidennettiin myöhemmin muutamalla päivällä. Tarjouksen voimassaoloaikana peliä myytiin yhteensä 20 000 kappaletta.


title: Olli-Matti Oinonen

text: Olli-Matti Oinonen, myös Allu Oinonen (s. 15. tammikuuta 1953 Askola) on suomalainen teatteriohjaaja ja näyttelijä, joka työskentelee Kuopion kaupungin teatterissa vakituisena ohjaajana. Hän on työskennellyt Kuopiossa vuodesta 1996.


title: Olli-Matti Oinonen

text: Oinonen on opiskellut Tampereen yliopiston draamalinjalla, toiminut Ahaa-teatterissa näyttelijänä ja johtanut Tampereen Ylioppilasteatteria vuosina 1981-1983. Hän oli ohjaajana ja näyttelijänä Seinäjoen kaupunginteatterissa vuosina 1985-1991 ja ohjaajana Mikkelin teatterissa vuosina 1991-1996.


title: Ari Oinonen

text: Ari Oinonen on suomalainen kapellimestari ja muusikko, nykyinen toimitusjohtaja.


title: Ari Oinonen

text: Ari Oinonen teki menestyksekkään uran muusikkona, kapellimestarina, sovittajana ja tuottajana. Hän toimi vuosina 1978–1999 Mainos-TV:n/MTV3:n musiikkipäällikkönä. Oinonen oli muun muassa Seinäjoen tangomarkkinoiden tuomariston jäsen vuosina 1985–2005. Kun MTV:n musiikkituotantoa jatkamaan perustettiin syksyllä 1999 Suomen Mediamusiikki Oy, Ari Oinosesta tuli yhtiön pääomistaja ja toimitusjohtaja, jossa tehtävässä hän jatkaa edelleen.


title: Nilsson

text: Nilsson tai Nilson on ruotsalainen sukunimi, alun perin patronyymi, joka tarkoittaa Nilsin poikaa. Tunnettuja Nilssoneja ovat:


title: Cathy Hughes

text: Catherine Elizabeth Hughes (os. Woods, 22. huhtikuuta 1947 Omaha, Nebraska) on yhdysvaltalainen yrittäjä. Hän on Radio One -radioketjun perustaja ja ensimmäinen afroamerikkalainen nainen pörssiyhtiön johdossa.


title: Cathy Hughes

text: Hughes osti vuonna 1980 pienen washingtonilaisen WOL-AM radioaseman yhdessä puolisonsa kanssa. Kauppahinta oli 1,5 miljoonaa dollaria, josta suurin osa rahoitettiin pankkilainalla. Lainaa he joutuivat hakemaan 33 eri pankista, ennen kuin se myönnettiin. Vuonna 1987 Hughes hankki omistukseensa myös WMMJ-FM-aseman. Myöhemmin Hughes on laajentanut radioketjuaan ostamalla taloudellisissa vaikeuksissa olevia radioasemia eri puolilta Yhdysvaltoja. Radio One listautui pörssiin 1999. Tuolloin ketjun arvoksi arvioitiin 924 miljoonaa dollaria.


title: Cathy Hughes

text: Hughes nimettiin Radio Hall of Fameen vuonna 2010.


title: Ethel Lina White

text: Ethel Lina White (1876 Abergavenny, Monmouthshire, Britannia – 1944 Lontoo, Britannia) oli brittiläinen rikoskirjailija, jonka tunnetuin teos on "The Wheel Spins" (1936). Alfred Hitchcock ohjasi kirjan pohjalta elokuvan "Nainen katoaa" (1938).


title: Ethel Lina White

text: White aloitti kirjoittamisen jo lapsena ja lähetti kirjoitelmia ja runoja lastenlehtiin. Myöhemmin hän kirjoitti novelleja ja muutaman vuoden kuluttua kirjoja.


title: Ethel Lina White

text: White luopui työstään valtion palveluksessa voidakseen keskittyä kirjoittamiseen. Hänestä tuli sittemmin 1930- ja 1940-luvuilla Britannian ja Yhdysvaltojen tunnetuimpia rikoskirjailijoita. Hänen ensimmäiset kolme kirjaansa ilmestyivät 1927–1930, ja ne olivat tavanomaisia romaaneja. Ensimmäinen rikosromaani "Put Out the Light" ilmestyi 1931.


title: Ethel Lina White

text: Whiten teokset ovat saaneet uutta huomiota 2000-luvulla sen jälkeen kun teoksen "The Lady Vanishes" näyttämöversio kiersi Britanniaa vuonna 2001 ja BBC esitti teoksesta lyhennetyn luetun version.


title: Sulautuva oppiminen

text: Sulautuva oppiminen () tarkoittaa oppimisen ympäristöjen sulautumista.


title: Sulautuva oppiminen

text: Oppimisympäristön sulattaminen tarkoittaa esimerkiksi sitä, että luokkahuone ja virtuaalinen oppimisympäristö sulautetaan yhdeksi kokonaisuudeksi, jossa oppiminen tapahtuu. Usein opetuksen sulauttaminen tarkoittaa, että sulautetaan synkronista ja asynkronista opetusta. Opetukseen voidaan myös sulauttaa erilaista pedagogiikkaa ja didaktiikkaa.


title: Sulautuva oppiminen

text: Sosiaalisen median myötä tiedon ja informaation määrä on kasvanut räjähdysmäisesti. Tietoa on saatavilla monilta kanavilta jopa ähkyyn saakka. Tietojärjestelmät sulautuvat osaksi jokapäiväisiä toimintoja ja verkkoympäristöt vakiintuvat osaksi arkeamme. Oppimista ei sen vuoksi voi rajoittaa enää vain yhteen paikaan, vaan oppimista tapahtuu eri ympäristöissä ja eri aikoina läpi elämän. Oppimisen ympäristöt sulautuvat.


title: Sulautuva oppiminen

text:
Sulautuva oppiminen on käsitteenä läheinen tutkivan oppimisen käsitteelle. Oleellista on oppimisen perustana olevan tiedon rakentuminen yhteisöllisenä prosessina. Opiskelija ottaa itseohjautuvan roolin suunnittelemalla, ohjaamalla ja arvioimalla toimintaansa ja opettaja toimii asiantuntijan mallina ja ohjaa ongelmanratkaisuprosessia.
Sosiaalisen median ja oppimisen sulautumisen mukana pedagogiikkakin muotoutuu toisenlaiseksi. Verkoissa kaikki ovat toimijoita, joten opiskelijan rooli aktiivisena toimijana korostuu. Koska tietoa on saatavilla koko ajan liikaakin, opettajan tehtävässä korostuu tiedon jakamisen sijaan tiedon valikoiminen ja oppimisen ohjaaminen. Opettamisen sijaan pääpaino kohdistuu oppimiseen ja oppimisprosessin ohjaamiseen.
Suomessa sulautuvaa oppimista on tutkittu osana elinikäisen oppimisen prosessia ja määritelty sulautuvan oppimisen eroja sulautuvaan opetukseen ja monimuoto-opetukseen. Monimuoto-opetuksessa yhdistyy opetuksen menetelmien monimuotoisuus (mm. luokka-, verkko-, lähi-, etä-, ryhmä- ja luento-opetus). Lähitermi sulautuva opetus korostaa enemmän opettajakeskeistä opetuksellista näkökulmaa.. Koska sulautuvan oppimisen käsite on uusi ja liittyy sosiaaliseen mediaan, joka myös on ilmiönä uusi, keskustelu jatkuu edelleen.


title: HMS Brecon (L76)

text: HMS Brecon (viirinumero L76) oli Britannian Kuninkaallisen laivaston Hunt-luokan tyypin IV saattuehävittäjä, joka palveli toisessa maailmansodassa ja sen päätyttyä aina 1960-luvun alkuun.


title: HMS Brecon (L76)

text: Alus tilattiin 27. heinäkuuta 1940 John I. Thornycroft and Companyltä Clydebankistä osana vuoden 1940 hätäohjelmaa (). Sen köli laskettiin 27. helmikuuta 1941 työnumerolla J6140 ja alus laskettiin vesille 27. kesäkuuta 1942. Alus valmistui 18. joulukuuta.


title: HMS Brecon (L76)

text: "HMS Brecon" siirtyi koeajojen ja varustamisen päätyttyä joulukuun lopulla 1942 Scapa Flowhun koulutettavaksi. Alus oli koulutusajan Kotilaivaston 6. Hävittäjälaivueessa, johon se oli määrätty palvelukseen. Koulutuksen päätyttyä helmikuussa alus aloitti saattueiden suojaamisen ja laivaston raskaiden alusten suojaamisen Pohjanmerellä ja luoteisen reitin alueella.


title: HMS Brecon (L76)

text: Alus määrättiin toukokuussa Sisilian maihinnousuun, minkä seurauksena se liittyi 21. kesäkuuta Gibraltarille matkanneeseen saattueeseen WS31/KMF17 "HMS Arrowin", "HMS Ledburyn", "HMS Blencathran", "HMS Brissendenin", "HMS Hambledonin", "HMS Mendipin", "HMS Viceroyn", "HMS Wallacen", "HMS Witheringtonin" ja "HMS Woolstonin" kanssa. Alus jäi 26. kesäkuuta suojaamaan saattuetta KMF17 risteilijä "HMS Ugandan" kanssa saattueiden erkaannuttua toisistaan. "HMS Brecon" liittyi 7. heinäkuuta Oranissa Saattajaryhmä V:hen, jonka muut alukset olivat "HMS Blankney" ja "HMS Brissenden". Osasto määrättiin suojaamaan saattue KMF18 sillanpäähän, jonne saattue lähti 9. heinäkuuta. Saattueen saavuttua seuraavana päivänä määränpäähän alus aloitti saattajaryhmän mukana alueen suojauksen sekä saattueiden suojaamisen.


title: HMS Brecon (L76)

text: Alus siirrettiin elokuussa 58. Hävittäjäviirikköön, jonka mukana se määrättiin Salernon maihinnousuun. Alus liittyi pohjoiseen hyökkäysosastoon (Task Force 85, TF85).


title: HMS Brecon (L76)

text: Alus matkasi syyskuun alussa Bizertaan, jossa se määrättiin 3. syyskuuta suojaamaan saattuetta FSS2. Alus lähti 6. syyskuuta saattueen mukana Bizertasta. Alus erkani 9. syyskuuta saattueesta sen saavuttua määränpäähänsä, minkä jälkeen alus suojasi maihinnousua tykkitulella risteilijöiden "HMS Mauritiuksen", "HMS Ugandan", "HMS Orionin", "HMS Auroran" ja Yhdysvaltain laivaston "USS Philadelphian", "USS Boisen", monitori "HMS Robertsin" ja hävittäjien "HMS Lookoutin", "HMS Loyalin", "HMS Tartarin", "HMS Nubianin", "HMS Quantockin" ja "HMS Eggesfordin" kanssa. Hyökkäysvaiheen päätyttyä alus palasi saattueiden suojaksi, tukitehtäviin ja partiointiin. Alus kolaroi lievästi "HMS Laforeyn" kanssa.


title: HMS Brecon (L76)

text: "HMS Brecon" määrättiin tammikuussa 1944 Anzion maihinnousun pohjoiseen hyökkäysosasto Peteriin. Alus oli 21. tammikuuta Napolissa, josta se lähti 23. tammikuuta Anzion sillanpäähän. Alus aloitti sillanpäähän saavuttuaan maihinnousun tukemisen ja partioinnin alueella.


title: HMS Brecon (L76)

text: Alus upotti maaliskuussa Saksan laivaston sukellusveneen "U-450":n "HMS Blankneyn", "HMS Exmoorin" ja "HMS Blencathran" kanssa (). "HMS Brecon" siirrettiin huhtikuussa 18. Hävittäjälaivueeseen suojaamaan saattueita Välimerellä.


title: HMS Brecon (L76)

text: Alus määrättiin heinäkuussa Yhdysvaltain laivaston alaisuuteen Etelä-Ranskan maihinnousuun suojaamaan saattueita. Se matkasi elokuussa Napoliin operaatiota varten, missä alus määrättiin suojaamaan saattuetta SM3. Alus saapui 20. elokuuta saattueen mukana sillanpäähän. Aluksen vapauduttua operaatiosta se palasi laivueeseensa.


title: HMS Brecon (L76)

text: Alus upotti 19. syyskuuta sukellusvene "U-407":n Meloksen eteläpuolella "HMS Terpischoren", "HMS Troubridgen", "HMS Zetlandin" ja Puolan merivoimien "ORP Garlandin" kanssa (). "HMS Brecon" tulitti 28. syyskuuta Pegadiota Scarpanton saarella "HMS Liddesdalen" ja "HMS Zetlandin" kanssa.


title: HMS Brecon (L76)

text: "HMS Brecon" kuului lokakuussa Aegeanmerelle sijoitettuihin laivastovoimiin, minkä tehtävänä oli suojata Aegeanmeren saarten ja Kreikan mannermaan takaisin valtausta akselivaltojen joukkojen vetäytyessä alueelta. Alus tuki alueen taistelutoimia, kunnes se määrättiin marraskuussa palaamaan kotimaahan valmistautumaan siirtoonsa Itäiseen laivastoon.


title: HMS Brecon (L76)

text: "HMS Brecon" liittyi tammikuussa 1945 Sheernessissä 21. Hävittäjälaivueeseen, jonka muodostivat "HMS Bleasdale", "HMS Cattistock", "HMS Cottesmore", "HMS Cowdray", "HMS Croome", "HMS Eggesford", "HMS Fernie", "HMS Haydon", "HMS Holderness", "HMS Mendip", "HMS Middleton", "HMS Pytchley" ja Ranskan laivaston "La Combattante". Laivueen tehtävänä oli suojata Kanaalin alueen saattueita.


title: HMS Brecon (L76)

text: Alus määrättiin huhtikuussa huollettavaksi, minkä vuoksi se aloitti matkan Maltalle. Alus siirrettiin Maltalla telakalle. Se palasi toukokuussa palvelukseen ja alus aloitti koeajojen päätyttyä paluumatkan kotimaahan, jossa miehistö sai loman ennen ulkomaan komennuksen alkamista.


title: HMS Brecon (L76)

text: Alus lähti 10. kesäkuuta Colomboon, jossa se liittyisi 18. Hävittäjälaivueeseen. Aluksen saavuttua heinäkuussa määränpäähänsä se aloitti valmistautumisen Malesian maihinnousuun. Operaatiota siirrettiin Yhdysvaltain laivaston vaatimuksesta. Alus siirrettiin 29. elokuuta 29. Hävittäjälaivueeseen.


title: HMS Brecon (L76)

text: "HMS Brecon" suojasi 4. syyskuuta Colombosta saattueen JMG2, jonka mukana se liittyi sillanpäähän matkanneeseen saattueeseen JMA25. Alus täydennettiin 8. syyskuuta sen ollessa matkalla Singaporeen vastaanottamaan japanilaisen varuskunnan antautumisen. Se oli satamassa seuraavana päivänä varuskunnan antautuessa.


title: HMS Brecon (L76)

text: Alus palasi 12. joulukuuta Portsmouthiin, jossa se poistettiin palveluksestaja se sijoitettiin reserviin. "HMS Brecon" sijoitettiin 1956 poistolistalle. Aseistuksen ja muun sotamateriaalin poiston jälkeen aluksen runko myytiin elokuussa 1961 BISCOlle romutettavaksi. Alus saapui 12. syyskuuta 1962 hinattuna Faslaneen Shipbreaking Industriesille romutettavaksi.


title: Yön kasvot

text: Yön kasvot (, "fukushū suru wa ware ni ari") on vuonna 1979 julkaistu Shōhei Imamuran ohjaama rikosdraama. Elokuva perustuu Ryuzo Sakin samannimiseen romaaniin. "Yön kasvot" kuvailee sarjamurhaaja Akira Nishiguchin (elokuvassa Iwao Enokizu) tarinan. Elokuva palkittiin muun muassa Japanin akatemian parhaan elokuvan ja ohjauksen palkinnoilla.


title: Paula Oinonen

text: Paula Oinonen on suomalainen kuvataiteilija. Hänen puolisonsa on elokuvaohjaaja, akateemikko Aki Kaurismäki. Oinosen käsialaa ovat useiden Aki Kaurismäen elokuvien julisteet.


title: Teemu Oinonen

text: Teemu Kalervo Oinonen (s. 19. syyskuuta 1936 Nilsiä) on suomalainen kirjailija ja kirjastonhoitaja. Oinonen valmistui yhteiskuntatieteiden kandidaatiksi Tampereen yliopistosta vuonna 1972 ja filosofian kandidaatiksi vuonna 1977.


title: Teemu Oinonen

text: Oinonen on asunut Nilsiässä vuodet 1936-1954 ja 1984-1988 sekä Iisalmessa vuodesta 1989. Hän harrastaa tietokirjallisuutta.


title: Teemu Oinonen

text: Hänen vanhempansa olivat metsätyömies Kalle Pekka Oinonen ja Anna Hartikainen. Hänen puolisonsa on vuodesta 1976 ollut kirjastonhoitaja Ulla Maija Koskinen.


title: An Act of Darkness / I.F.Y.

text: An Act of Darkness / I.F.Y. on puolalaisen death metal -yhtye Vaderin ensimmäinen single, joka on julkaistu yhtyeen toiselta studioalbumilta De Profundis.


title: Pearl Necklace

text: Pearl Necklace on ZZ Topin kappale vuodelta 1981. Se julkaistiin albumilla "El Loco". Kappale julkaistiin singlenä samana vuonna.


title: Carnal / Black to the Blind

text: Carnal / Black to the Blind on puolalaisen death metal -yhtye Vaderin promosingle, joka on julkaistu vuonna 1997.


title: Carnal / Black to the Blind

text: Levy on julkaistu ainoastaan Puolassa.


title: Xeper / North

text: Xeper / North on puolalaisen death metal -yhtye Vaderin promosingle, joka julkaistiin vuonna 2000.


title: Xeper / North

text: Levy on julkaistu ainoastaan Puolassa, jolloin se oli osa Super Poster -lehden julkaisua 2/2000.


title: Jyrki Jokipakka

text: Jyrki Jokipakka (s. 20. elokuuta 1991 Tampere) on suomalainen jääkiekkopuolustaja, joka pelaa tällä hetkellä HK Sotšin joukkueessa . Hän edusti viimeksi NHL-seura Ottawa Senatorsia kevääseen 2017 asti. Syksyllä 2017 Jokipakka osallistui Washington Capitalsin testileirille vapaana agenttina, mutta ei kyennyt saamaan sopimusta seuraan. "The Hockey News" -lehden arvioiden mukaan Jokipakka on pelityyliltään peruspuolustaja, jonka vahvuuksiin kuuluu fyysisten mittojen lisäksi monipuolisuus, kiekollinen pelaaminen ja kohtalaisen laadukkaat hyökkäyspään taidot. Lehti kertoo, että Jokipakalla on kuitenkin kehitettävää röyhkeydessä, ja hänen tulisi käyttää kokoaan paremmin hyödyksi.


title: Jyrki Jokipakka

text: Jokipakka on Tampereen Ilveksen kasvatti. Hän voitti B2-nuorten SM-hopeaa vuonna 2008 sekä A-nuorten SM-pronssia vuosina 2010 ja 2011. Heinäkuussa 2010 Jokipakka solmi Ilveksen kanssa kaksivuotisen SM-liigasopimuksen. Hän kävi kauden 2010–2011 yhden ottelun verran lainalla Mestis-joukkue Lempäälän Kisassa ja pelasi syksyn aikana Mestistä myös kuusi ottelua alle 20-vuotiaiden maajoukkueessa tehden sarjassa yhteensä kolme syöttöpistettä. SM-liigassa Jokipakka debytoi kauden seitsemännessä ottelussa 30. syyskuuta 2010 vieraissa Espoo Bluesia vastaan, jolloin hän sai jääaikaa 15.06 minuuttia. Liigauransa avausmaalin hän teki 22. helmikuuta 2011 Pelicansia vastaan.


title: Jyrki Jokipakka

text: Jokipakan tulokaskausi SM-liigassa toi yhteensä 48 runkosarja- ja viidessä playoff-ottelussa tehopisteet 1+8=9. Hän jakoi lukemalla +5 joukkueen runkosarjan sisäisen tehopörssin voiton Joonas Raskin kanssa. Jokipakka kuului koko liigan suurimpiin yllättäjiin ja nousi Ilveksen luottopuolustajaksi. Hän vahvisti myös joukkueen pronssia voittaneita A-nuoria keväällä 2011. Joulukuussa 2010 Jokipakka teki kaksivuotisen, kevääseen 2014 ulottuvan jatkosopimuksen Ilveksen kanssa.


title: Jyrki Jokipakka

text: Dallas Stars varasi Jokipakan "yli-ikäisenä" seitsemännellä kierroksella 195. pelaajana . Mm. International Scouting Servicen kykyjenetsijä Ross MacLean on luonnehtinut häntä "The Hockey Newsin" kirjoituksessaan myöhäisheränneeksi lupaukseksi. Jokipakka sai kykyjenetsijöiden huomion varsinkin alle 20-vuotiaiden MM-kilpailuissa. Samana kesänä hänet varattiin myös 134. pelaajana Avangard Omskiin.


title: Jyrki Jokipakka

text: Kauden 2011–2012 Jokipakka aloitti lainalla LeKissä, jossa hän pelasi kolme ottelua. Jokipakka oli heikon kauden ja runkosarjassa viimeiseksi sijoittuneen Ilveksen tehokkain puolustaja Ville Koistisen kanssa tehoilla 9+8=17. Hän jakoi pelipaikastaan huolimatta myös joukkueen sisäisen maalipörssin kolmannen sijan Antti Kangasniemen ja Ville Korhosen kanssa. Kesäkuussa 2012 Jokipakka teki kolmivuotisen tulokassopimuksen Dallas Starsin kanssa, mutta hän palasi harjoitusleirin jälkeen vielä lainalle Ilvekseen kaudeksi 2012–2013. Jokipakka paransi taas edelliskaudesta tehopisteissä ja oli Ilveksen tehokkain puolustaja tehoilla 5+13=18. Hän otti kuitenkin taka-askelia puolustuspelaamisessa ja Jokipakan teholukema –29 oli koko SM-liigan heikoin, joka johtui osaksi myös Ilveksen heikosta kaudesta.


title: Jyrki Jokipakka

text: Jokipakka siirtyi kaudeksi 2013–2014 Dallas Starsin organisaatioon. Hänet siirrettiin harjoitusleirin päätteeksi farmijoukkue Texas Starsiin, AHL:ään. AHL-kaudella 2013–2014 Jokipakka keräsi 65 runkosarjaottelussa 20 tehopistettä, joista viisi oli maaleja 15 syöttöpisteitä. Pudotuspeleissä hän pelasi 21 ottelua ja voitti Calder Cupin, joka oli Texas Starsin seurahistorian ensimmäinen. Kaudella 2014–2015 Jokipaikka debytoi Starsin NHL-joukkueessa. Hän pelasi ensimmäisen NHL-ottelunsa 24. lokakuuta 2014 vieraissa New Jersey Devilsia vastaan. Jokipakka sai ottelussa jääaikaa 13.34 minuuttia. Hän avasi pistetilinsä NHL:ssä heti kahdella syöttöpisteellä 28. marraskuuta 2014 Minnesota Wildia vastaan. Dallas hävisi lopulta ottelun kuitenkin jatkoajalla lukemin 5–4. Jokipakka pelasi NHL:ssä kauden aikana 51 runkosarjaottelua tehden kymmenen syöttöpistettä. Kesäkuussa 2015 hän teki kaksivuotisen, yksisuuntaisen ja 1,8 miljoonan dollarin arvoisen jatkosopimuksen Starsin kanssa.


title: Jyrki Jokipakka

text: Jokipakka edusti Suomea MM-kilpailuissa vuonna 2015. Hän on pelannut yhteensä 12 A-maaottelua tehden kaksi maalia. Jokipakka teki A-maajoukkuedebyyttinsä 16. huhtikuuta 2015 Tampereella Venäjää vastaan. Hän teki ensimmäisen A-maajoukkuemaalinsa viidennessä ottelussaan, saman kevään MM-kilpailujen avausottelussa 1. toukokuuta 2015 Yhdysvaltoja vastaan. Jokipakan osuma jäi Suomen 5–1-tappioon päättyneessä ottelussa joukkueen ainoaksi.


title: Jyrki Jokipakka

text: Jokipakka pelasi myös alle 20-vuotiaiden MM-kilpailuissa vuonna 2011. Yhteensä hän on pelannut 24 nuorten maaottelua.


title: Angel of Death (kappale)

text: Angel of Death on puolalaisen death metal -yhtye Vaderin kappale ja single, joka on julkaistu vuonna 2002. Kappale on cover-versio Thin Lizzyn samannimisestä kappaleesta.


title: Beware the Beast

text: Beware the Beast on puolalaisen death metal -yhtye Vaderin single vuoden 2004 albumilta The Beast.


title: Tadoussac

text:
Tadoussac on noin 850 asukkaan historiallinen kylä Québecin provinssissa Kanadassa.
Se sijaitsee Saguenayn ja Saint Lawrencen yhtymäkohdassa, 210 kilometrin päässä Québecin kaupungista koilliseen. Sana "tadoussac" on peräisin montagnais’n kielestä ja tarkoittaa nännejä tai rintoja, mikä viittaa luultavasti kylää ympäröiviin pyöreälakisiin kukkuloihin.


title: Tadoussac

text: Tadoussacin paikalla sijaitsi alkuperäiskansojen kauppapaikka jo kauan ennen eurooppalaisten tutkimusmatkailijoiden saapumista. Vuonna 1600 ranskalainen luutnantti Pierre de Chauvin yritti perustaa sinne pysyvän siirtokunnan, mutta suurin osa uudisasukkaista menehtyi jo ensimmäisen talven aikana. Kolme vuotta myöhemmin Samuel de Champlain onnistui neuvottelemaan siellä ensimmäisen rauhansopimuksen uudisasukkaiden sekä innujen välille. Vuonna 1628 englantilainen seikkailija David Kirke valtasi Tadoussacin ja vaati Champlainia luovuttamaan Québecin siirtokunnan hallintaansa. Kun Champlain ei suostunut tähän, Kirke vetäytyi takaisin Englantiin, mutta palasi jo seuraavana vuonna Kanadaan. Tällä kertaa hänen onnistui valloittaa Québec Englannille seuraavien kolmen vuoden ajaksi.


title: Tadoussac

text: Tadoussacista kehittyi 1600-luvulla merkittävä turkisten kauppa-asema ja myöhemmin 1800-luvulla metsäteollisuuden ja matkailun keskus. Nykyään se tunnetaan lähistöllä sijaitsevista Saguenayn – Saint Lawrencen merikansallispuistosta sekä Saguenayn kansallispuistosta. Kylässä on merinisäkkäiden tutkimuskeskus ja sieltä käsin järjestetään valasretkiä turisteille. Tadoussacissa on myös eräs Pohjois-Amerikan vanhimmista puukirkoista, joka rakennettiin vuonna 1647.


title: V.666

text: v.666 on puolalaisen death metal -yhtye Vaderin single, joka on julkaistu yhtyeen 20-vuotisen taipaleen kunniaksi tukemaan livealbumi XXV:tä vuonna 2008. Singlet eivät ole olleet myynnissä, vaan ne ovat olleet ilmaislevityksessä yhtyeen vuosipäivän keikalla 30. elokuuta 2008.


title: The Upcoming Chaos

text: The Upcoming Chaos on puolalaisen death metal -yhtye Vaderin single, joka on julkaistu yhtyeen 20-vuotisen taipaleen kunniaksi tukemaan livealbumi XXV:tä vuonna 2008. Singlet eivät ole olleet myynnissä, vaan ne ovat olleet ilmaislevityksessä yhtyeen vuosipäivän keikalla 30. elokuuta 2008.


title: We Are the Horde

text: We Are the Horde on puolalaisen death metal -yhtye Vaderin single, joka on julkaistu vuonna 2009 tukemaan yhtyeen uusinta albumia Necropolista.


title: Reijo Raekallio

text: Reijo Raekallio (s. 22. kesäkuuta 1950 Kittilä, Suomi) on suomalainen taidemaalari. Hänet tunnetaan poroja esittävistä maalauksistaan. Yhtenä uudempana aiheena ovat ihmiset tanssin pyörteessä.


title: Reijo Raekallio

text: Raekallio on opiskellut Lahden Taidekoulussa vuosina 1974-1977 ja taidehistoriaa Tampereen yliopistossa 1977 ja 1978.


title: Reijo Raekallio

text: Raekallio opetti Lapin taidekoulussa Torniossa vuosina 1978-1981, ja siirtyi sitten vapaaksi taiteilijaksi. Hän palasi 1981 syntymäkyläänsä Kittilän Pöntsöön, johon hän perusti oman gallerian 1987. Siellä on esillä hänen tuotannostaan laaja kokoelma, joka vaihtuu uusien töiden myötä.


title: Reijo Raekallio

text: Raekallion töitä on ollut esillä kotimaassa yli 150 näyttelyssä, ulkomailla 12 näyttelyssä. Hänet on palkittu Ars Arctica -palkinnolla 1985 ja Kittilän kunnan taidepalkinnolla 1987.


title: Reijo Raekallio

text: Vanhemmat: maanviljelijä Urho Raekallio ja Aili Raekallio o.s. Tervo


title: Lähtekäämme metsään!

text: Lähtekäämme metsään! on Suomalaisen lastenmusiikin historiaa luotaava lastenmusiikkialbumi. Levyllä esiintyvät Johanna Debreczeni, Ville Seivo, Fredi, Tytti Metsä ja Mari Rantasila. Levy tarjoaa kuuntelijalleen retken laulumetsään, jossa tavataan tuttujen lastenlaulujen myötä karhunpojan lisäksi mitä erilaisimpia eläimiä ja olentoja sekä koetaan jännittäviä elämyksiä. Levyllä juhlistetaan Suomalaisen levytetyn lastenmusiikin 80-vuotista taivalta. Ensimmäinen suomenkielinen levytetty lastenlaulu on Georg Malmsténin Sairas karhunpoika.


title: Antti Toukkari

text: Antti Juhani Toukkari (3. maaliskuuta 1951 Somero – 16. heinäkuuta 2018 Somero) oli suomalainen muusikko ja kirjailija. Somerolla asunut Toukkari teki työuransa graafisella alalla kirjapainoalan yrittäjänä.


title: Antti Toukkari

text: Muusikkona Toukkari oli vuosina 1970–1972 mukana Rauli Badding Somerjoen Oy Niittisydän Ab -yhtyeessä, jonka ensimmäiseen kokoonpanoon kuuluivat myös Kari Somerjoki ja Pentti Aho. Yhtyeessä hänen soittimenaan oli kitara, myöhemmin pääsoittimena oli saksofoni. Sittemmin Toukkari osallistui Rauli Somerjoen perinteen vaalimiseen ja esiintyi myös toisen somerolaisen musiikkilegendan Unto Monosen elämästä kertoneessa elokuvassa "Satumaa – Unto Monosen elämä ja tangot" (1999).


title: Antti Toukkari

text: Kirjailijana Toukkari tuli julkisuuteen vuonna 1977 nuorten aikuisten romaanilla "Tuhatta ja sataa" ja vuonna 1978 ilmestyi romaani "Sinuun me asetamme toivomme".


title: Jyri Komulainen

text: Jyri Komulainen (s. 9. toukokuuta 1968 Pori) on suomalainen teologi, uskonnontutkija ja kirjailija. Hän on koulutukseltaan teologian tohtori sekä uskonnon ja historian aineenopettaja. Hän on kirjoittanut ja toimittanut useita artikkeleita ja kirjoja, muun muassa "Luterilaisen Suomen loppu?" (2009). Komulainen on tutkimustyössään perehtynyt uskontojen kohtaamisiin ja tutkinut kristinuskon suhdetta Etelä-Aasian uskontoihin.


title: Jyri Komulainen

text: Komulainen toimi uskonnondidaktiikan yliopistonlehtorina Helsingin yliopistossa vuosina 2004–2010, josta hän siirtyi teologisiin asiantuntija- ja hallintotehtäviin piispainkokouksen kansliaan. Siellä hän on piispainkokouksen pääsihteeri.


title: Valentin Prokopov

text: Valentin Ivanovitš Prokopov (; s. 10. kesäkuuta 1929) on Neuvostoliittoa edustanut entinen vesipalloilija ja olympiamitalisti. Hän edusti seuratasolla VS Moskvaa. Prokopov osallistui olympialaisiin kahdesti, vuosina 1952 ja 1956. Hän teki vuoden 1952 turnauksessa pelaamissaan yhdeksässä kaksi maalia, mutta ei osunut kertaakaan Melbournessa 1956.


title: Valencia Open

text: Valencia Open on Valenciassa, Espanjassa järjestettävä miesten tennisturnaus. Turnaus on ATP World Tour 250 -turnaus. Turnaus järjestettiin ensimmäisen kerran 1995 Valenciassa. Vuosina 1996–1997 turnaus järjestettiin Marbellassa nimellä Marbella Open sekä vuosina 1998–2002 Mallorcalla nimellä Majorca Open.


title: Boris Markarov

text: Boris Nikititš Markarov (; s. 12. maaliskuuta 1935) on Neuvostoliittoa edustanut entinen vesipalloilija ja olympiamitalisti. Hän oli mukana maansa pronssia voittaneessa joukkueessa Melbournen olympialaisissa 1956. Markarov pelasi turnauksessa neljä ottelua ja teki yhden maalin.


title: Vallilan kirjasto

text: Vallilan kirjasto on Helsingin kaupunginkirjaston sivukirjasto, joka sijaitsee Vallilan kaupunginosassa osoitteessa Päijänteentie 5. Kirjasto toimii Juha Leiviskän suunnittelemassa korttelitalossa, joka on suosittu arkkitehtuurinähtävyys.


title: Vallilan kirjasto

text: Vallilan kirjastolla on näyttelytila Galleria Kajava, jossa järjestetään kuukausittain vaihtuvia näyttelyitä.


title: Vallilan kirjasto

text: Vallilan kirjasto aloitti toimintansa osoitteessa Itäinen Viertotie 39 (nyk. Hämeentie 101) vuonna 1908. Päätös kirjaston perustamisesta oli tehty jo kymmenen vuotta aiemmin. Kirjaston alkuperäinen nimi oli Hermannin haaraosasto. Tiloihin kuului viisi vuokrahuonetta joista kaksi toimi kirjavarastona, yksi lainaustoimistona ja kaksi lukuhuoneina. Kirjasto palveli asiakkaita kaikkina päivinä paitsi jouluaattona ja -päivänä. Hermannin haaraosaston toiminta jatkui alkuperäisissä tiloissa vuoteen 1927 saakka, jolloin suosion jatkuva kasvu ja siitä seurannut tilanpuute pakotti kirjastolautakunnan hankkimaan sille uudet tilat.


title: Vallilan kirjasto

text: Kirjaston uusi tila sijaitsi edellisvuonna valmistuneessa Sammatintie 2–4:n talossa, jonka kivijalasta kirjastolle oli vuokrattu 200 neliötä tilaa ja 50 neliön lisätila. Samalla kirjaston nimi muutettiin Vallilan sivukirjastoksi.


title: Vallilan kirjasto

text: Vuonna 1944 helmikuussa tapahtuneissa pommituksissa Sammatintie 2–4 sai osuman ja syttyi tuleen. Vaikka tulipalo ei yltänyt kirjaston tiloihin sammutustöistä valunut vesi pääsi kirjoihin ja tuhosi jäätyessään suuren osan kokoelmasta. Säilyneet osat siirrettiin turvaan Käpylän kirjastoon. Pommituksen jälkiä korjattaessa kirjaston tiloja muutettiin avoimemmiksi mutta jatkuva tilanpuute haittasi silti kirjaston toimintaa huolimatta lehtisalin siirtämisestä Kangasalatielle. Kirjastolle oli suunniteltu uutta, täysin omaa tilaa useisiin eri paikkoihin jo 1930-luvun lopulta mutta vasta 1980-luvun lopulla se päätettiin rakentaa.


title: Vallilan kirjasto

text: Vallilan kirjaston nykyinen rakennus vihittiin käyttöön 1991. Juha Leiviskän suunnittelemassa Vallilan korttelitalossa toimii kirjaston lisäksi päiväkoti. Uusi rakennus nosti Vallilan kirjaston jälleen paikallisten suosioon. Kirjasto peruskorjattiin ja tiloja ajanmukaistettiin vuonna 2008. Korttelitalon sisäpiha palautettiin alkuperäisen kaltaiseen asuunsa vuonna 2010. Rakennuksessa tehtiin perusteellinen julkisivuremontti vuonna 2013.


title: Vjatšeslav Kurennoi

text: Vjatšeslav Grigorevitš Kurennoi (; 10. joulukuuta 1932 Moskova – 23. joulukuuta 1992 Moskova) oli Neuvostoliittoa edustanut vesipalloilija ja olympiamitalisti. Hän voitti urallaan kaksi olympiamitalia, hopeaa Roomasta 1960 ja pronssia Melbournen kisoista 1956. Kurennoi teki vuoden 1956 turnauksessa kolme ja vuoden 1960 turnauksessa yhdeksän maalia.


title: Honey Is Cool

text: Honey Is Cool oli ruotsalainen rock-yhtye. Yhtye oli toiminnassa vuosina 1994–2000.


title: Honey Is Cool

text: Karin Dreijer (laulu), Staffan Larsson (basso) ja Johan Hagström (rummut) perustivat yhtyeen vuoden 1994 keväällä. Joitakin kuukausia myöhemmin kitaristi Anders Göthberg liittyi yhtyeeseen, mutta siirtyi pian Broder Daniel -yhtyeeseen. Hänen tilalleen tuli John Jern. Vuoden 1994 marraskuussa yhtye nauhoitti demon ja soitti ensimmäisen keikkansa saman vuoden joulukuussa.


title: Honey Is Cool

text: Vuoden 1995 alussa rumpali Håkan Hellström siirtyi Honey Is Cooliin Broder Daniel -yhtyeestä. Myös Paul Källman (koskettimet) liittyi yhtyeeseen. Yhtye teki sopimuksen pienen göteborgilaisen SunSpot-levy-yhtiön kanssa ja julkaisi EP:n "Focky Focky No Pay" lokakuussa.


title: Honey Is Cool

text: Vuonna 1996 Honey Is Cool teki sopimyksen MVG Records -levy-yhtiön kanssa ja nauhoitti ensimmäisen albuminsa "Crazy Love", joka julkaistiin huhtikuussa 1997. Carl Larsson korvasi Paul Källmanin kosketinsoittajana ja syksyisen kiertueen jälkeen Håkan Hellström jätti yhtyeen ja siirtyi takaisin Broder Daniel -yhtyeeseen, tällä kertaa basistina.


title: Honey Is Cool

text: Vuoden 1998 alussa uudeksi rumpaliksi yhtyeeseen liittyi Fredrik Wennerlund. Elokuussa "Crazy Love" julkaistiin Japanissa. Erimielisyydet MVG Records -levy-yhtiön kanssa johtivat levytyssopimuksen purkamiseen. Vuonna 1999 Carl Larsson jätti yhtyeen, tilalle tuli Dan Lepp. Honey Is Cool julkaisi huhtikuussa 1999 EP:n "Bolero" vastaperustetun Rabid Records -levy-yhtiön kautta. Yhtyeen kosketinsoittaja vaihtui jälleen, tällä kertaa Leppin tilalle tuli Tina Weibull.


title: Honey Is Cool

text: Elokuussa 1999 julkaistiin single "There's No Difference" ja Honey Is Coolin toinen albumi "Early Morning Are You Working?". Vuoden 2000 keväällä julkaistiin vielä EP "Baby Jane", mutta heinäkuussa yhtye ilmoitti hajoamisestaan levy-yhtiönsä sivuilla.


title: Resident Evil: Afterlife

text: Resident Evil: Afterlife on vuonna 2010 ensi-iltansa saanut 3D:nä kuvattu kauhu- ja toimintaelokuva. Se on "Resident Evil" -elokuvasarjan neljäs osa. Elokuvan on käsikirjoittanut ja ohjannut Paul W. S. Anderson.


title: Resident Evil: Afterlife

text: Vuoden kuluttua "n" tapahtumista Alice (Milla Jovovich) klooneineen hyökkää Umbrella-yhtiön tokiolaiseen tukikohtaan. Albert Wesker (Shawn Roberts) poistaa antiviruksella Alicen aiemmistakin elokuvista tutut voimat. Wesker räjäyttää tukikohdan ja paetessaan lentokoneella hän joutuu koneeseen piiloutuneen Alicen kanssa kamppailuun, minkä aikana lentokone tekee pakkolaskun. Onnettomuudesta selvinnyt Alice matkustaa Alaskan Arcadiaan etsimään sinne suunniteltua turvapaikkaa. Hän kuitenkin löytää vain selviytyneiden helikopterin sekä mielenhallintalaitteella orjuutetun ja muistinsa menettäneen Claire Redfieldin (Ali Larter).


title: Resident Evil: Afterlife

text: Clairen palattua tajuihinsa kaksikko matkustaa pienlentokoneella Los Angelesiin, jossa he laskeutuvat vankilan katolle. Vankilaa tukikohtavana käyttävät Bennett (Kim Coates), Luther West (Boris Kodjoe), Angel Ortiz (Sergio Peris-Mancheta), Wendell (Fulvio Cecere), Crystal Waters (Kacey Barnfield) ja Kim Young (Norman Yeung) kertovat Arcadian olevankin länsirannikolla seilaava rahtialus, jonkä lähettämä hätäkutsu kertoo sen olevan turvapaikka. Alice päättää edetä laivaan, ja vapauttaa vankina pidetyn Chrisin (Wentworth Miller), joka paljastuu Clairen veljeksi. Zombit ja teloituskirvestä aseenaan käyttävä ”Executioner” tappavat kaikki, lukuun ottamatta Alicea ja Redfieldejä, jotka onnistuvat pakenemaan.


title: Resident Evil: Afterlife

text: Arcadialla Alice, Claire ja Chris saavat tietää laivan olevan houkutin ja ansa selviytyneille. Tuhansien koehenkilöinä käytettävien ihmisten joukosta he löytävät K-Martin (Spencer Locke) ja kohtaavat pakkolaskussa kuolleeksi luullun Weskerin. Yhteenoton jälkeen Wesker pakenee ja aikoo räjäyttää laivan, mutta hänen tietämättään Alice on asettanut Weskerin lentokoneeseen pommin, joka räjäyttää koneen ja tappaa Weskerin. Vankilassa kuolleeksi luultu Luther paljastuu eloonjääneeksi. Pian selviytyneet huomaavat Arcadian joutuneen Umbrellan helikopterilaivueen hyökkäyksen kohteeksi, ja lopputeksteihin sijoitetussa lyhyessä kohtauksessa laivueen komentajaksi paljastuu Jill Valentine (Sienna Guillory).


title: Resident Evil: Afterlife

text: Elokuva–arvioita keräävien sivujen Rotten Tomatoesin ja Metacriticim molempien keräämistä arvosteluista suurin osa oli elokuvan vastaisia. Elokuva tuotti maailmanlaajuisesti 296 221 663 Yhdysvaltain dollaria ja ensimmäisellä esitysviikollaan 26 650 264. Rahallisesti elokuva tuotti enemmän kuin "Resident Evil" -elokuvasarjan aiemmat elokuvat. Elokuvasta tuli myös kaikkien aikojen menestynein Kanadassa tuotettu kokopitkä elokuva.


title: Antal Bolvári

text: Antal Bolvári (6. toukokuuta 1932 Kaposvár – 8. tammikuuta 2019) oli unkarilainen vesipalloilija ja olympiavoittaja. Hän edusti seuratasolla Honvédia. Bolvári oli mukana maansa olympiakultaa voittaneessa joukkueessa sekä Helsingin olympialaisissa 1952 että Melbournen kisoissa 1956. Hän teki vuoden 1952 kisoissa yhden ja vuoden 1956 turnauksessa kaksi maalia.


title: Ervin Zádor

text: Ervin Zádor (7. kesäkuuta 1935 Budapest - 28. huhtikuuta 2012) oli unkarilainen vesipalloilija ja olympiavoittaja.


title: Ervin Zádor

text: Zádor edusti seuratasolla Vasas Sport Club Hajógyár SK -seuraa. Hän oli mukana maansa kultaa voittaneessa joukkueessa Melbournen kesäolympialaisissa 1956. Hän pelasi turnauksessa neljä ottelua ja teki viisi maalia. Zádor muistetaan erityisesti kuuluisasta välieräottelusta Neuvostoliittoa vastaan. Kyseisessä ottelussa Neuvostoliiton Valentin Prokopov iski Zádorin kasvoihin verta vuotaneen haavauman, mikä muiden kahakoiden ohella antoi ottelulle tunnetun nimen "Melbournen verikylpy".


title: Ervin Zádor

text: Uransa jälkeen Zádor valmensi uimari Mark Spitziä, kun tämä oli teini-ikäinen. Zádor kuoli 76-vuotiaana 28. huhtikuuta 2012.


title: Duke Reid

text: Arthur ”Duke” Reid (1915 Portland, Jamaika – 1975) oli jamaikalainen tuottaja, DJ ja levy-yhtiön omistaja.


title: György Kárpáti

text: György Kárpáti (s. 23. kesäkuuta 1935 Budapest) on unkarilainen entinen vesipalloilija ja olympiavoittaja. Hän edusti seuratasolla Budapesti Kinizsiä ja myöhemmin Ferencvárosi Torna Club -seuraa. Kárpáti voitti olympialaisissa yhteensä neljä mitalia, kultaa vuosina 1952, 1956 ja 1964 sekä pronssia vuoden 1960 kisoista. Hän voitti myös kultaa EM-kisoista vuosina 1954 ja 1962. Kárpáti pelasi laitahyökkääjänä ja menestyi erityisesti nopeutensa ansiosta. Häntä sanottiinkin maailman nopeimmaksi vesipalloilijaksi.


title: Fairey Firefly

text: Fairey Firefly oli Britannian Kuninkaallisen laivaston tukialushävittäjä, jonka käyttäjän oli Fleet Air Arm toisessa maailmansodassa. Konetta valmistettiin Fairey Aviation Companyn Stockportin tehtaalla 1941–1955.


title: Fairey Firefly

text: Kone oli edeltäjäänsä Fairey Fulmaria suoritukykyisempi, ja sen tulivoima oli suurempi, mutta se saatiin palveluskäyttöön vasta sodan loppupuolella. Kone oli suunniteltu laivaston vaatimusten mukaisesti kaksipaikkaiseksi ja siten tiedustelukäyttöön soveltuvaksi. Sen rakenne oli kestävä, toimintasäde pitkä ja muutenkin soveltuva tukialuskoneeksi, mutta rajoittavana tekijänä oli heikohko voimanlähde raskaalle rungolle.


title: Fairey Firefly

text: Se palveli sodan päätyttyä rynnäkkökoneena sekä sukellusveneentorjuntatehtävissä, joissa kone palveli aina 1950-luvun puoleenväliin saakka. Sekä Kuninkaallisen laivaston että Australian laivaston Fireflyt palvelivat Korean sodassa tukialuksilta. Muualla kone palveli Kanadassa, Intiassa ja Alankomaissa, jonka koneet osallistuivat Hollannin Uuden-Guinean taisteluihin 1962.


title: Hyundai ix35

text: Hyundai ix35 on Hyundai Motor Companyn valmistama keskiluokan katumaasturi, joka korvasi yrityksen Tucson-mallin. ix35 on pidempi, leveämpi mutta matalampi kuin edeltäjänsä, ja sitä valmistettiin vuoden 2010 heinäkuuhun asti Slovakian Žilinassa, vaikka merkki on korealainen yritys. Automalli on suunniteltu Saksassa.


title: Hyundai ix35

text: Hyundain uuden Slovakian tehtaan arvioitu maksimituotantomäärä kolmessa vuorossa oli lähes 300 000 autoa/vuosi. Vuonna 2010 pyrittiin saavuttamaan noin 200 000 auton tuotantotaso (kahdessa vuorossa). Samalla Slovakian tehtaalla valmistettiin kuitenkin Hyundain tytäryhtiön Kia Sportagea (mallivuosi 2010–). Toimitusvarmuuden saavuttamiseksi Žilinan ix35 tuotanto siirrettiin 2011 heinäkuun alussa Hyundain Tšekkien tasavallan puolelle 2009 avatulle Nošovicen tehtaalle.


title: Hyundai ix35

text: Hyundain uusi ix35-maasturi tuntuu puhuttelevan ostajia hyvin. Yli 60 000 autoa myytiin kolmessa kuukaudessa heti, kun myynti alkoi keväällä 2010. Määrä ylitti huomattavasti ennakoidun myynnin, sillä Hyundai Motor Europe arvioi koko vuoden myyntimääräksi 30 000 autoa. Myös Suomessa ix35–mallisarjan autoa on myytiin 2010 vuoden toisen vuosineljänneksen aikana useita tuhansia, vaikka ensimmäiset autot ilmestyvät liikkeisiin vasta toukokuussa 2010. Suuresta kysynnästä ja toimitusvaikeuksista johtuen autoa eivät jälleenmyyjät juurikaan mainostaneet vuosien 2010-2011 aikana.


title: Hyundai ix35

text: Hyundai ix35 sai lokakuussa 2010 täydet viisi tähteä Euro NCAP:n törmäystestissä. Tulos sijoittaa Hyundai IX35:n turvallisimpien autojen luokkaan ja sisältää segmenttinsä parhaat pisteet mm. lapsiturvallisuudessa.


title: Hyundai ix35

text: Hyundai ix35 valittiin voittajaksi Espanjan vuoden auto -äänestyksessä. ix35 keräsi 201 pistettä, toiseksi tullut Opel Meriva 41 pistettä ja kolmanneksi sijoittunut Citroen C3 sai 36 pistettä.


title: Hyundai ix35

text: Tämä oli myös ensimmäinen kerta, kun espanjalaiset autotoimittajat äänestivät SUV-segmentin auton vuoden autoksi. Ratkaisevin tekijä ix35:n voittoon oli laadun parantaminen, jota tukee viiden vuoden takuu. Muut vaikuttavat seikat olivat tyylikäs ja hienostunut muotoilu, tehokkaat moottorit, käytännöllisyys sekä aktiivinen ja passiivinen turvallisuus.


title: Hyundai ix35

text: Ruotsin Auto motor & sport -lehti (nr 3/26. jan 2012) kokosi eurooppalaistoimittajia testaamaan yhdeksän kompaktia suv-mallia. Niiltä yleisesti odotetaan nelivetoa, maasto- ja veto-ominaisuuksia ja tilaa. Näillä maastureiden ominaisuuksilla toimittajat sijoittivat testin ykköspaikalle Hyundai ix35:n ja BMW X1:n.


title: Jättiläiset ovat kuolleet

text: Jättiläiset ovat kuolleet on Mika Waltarin näytelmä vuodelta 1930. Näytelmä kertoo nuoresta miehestä, joka on kiihkeästi rakastunut itseään vanhempaan naiseen. Nainen suhtautuu mieheen viileästi, mutta heidän välilleen syntyy kuitenkin yhden yön suhde. Tarinalla ja henkilöillä on ilmeisiä yhteyksiä Waltarin elämään.


title: Jättiläiset ovat kuolleet

text: Näytelmää on pidetty epäonnistuneena ja moitittu liian vuolaasta replikoinnista ja toiminnallisuuden puutteesta. Waltari korosti myöhemmin näytelmän saamaa huonoa vastaanottoa ja kertoi sen opettaneen hänelle paljon.


title: Jättiläiset ovat kuolleet

text: Maaria Koskiluoman mukaan "Jättiläiset ovat kuolleet" oli Waltarin esikoisnäytelmä, ja myös Panu Rajalan mukaan Waltari ”debytoi” teatterissa tällä näytelmällä. Näytelmän kirjoittaessaan Waltari oli 22-vuotias. Ritva Haavikko on kuitenkin huomauttanut, että Waltari oli tehnyt jo aiemmin yksinäytöksisen farssin "Tieteellinen teoria". Hän kirjoitti sen Nuoren Voiman Liiton teatteripiirin kesäkiertuetta varten pääsiäisenä 1928.


title: Jättiläiset ovat kuolleet

text: Waltari on kertonut kirjoittaneensa näytelmän neljässä päivässä huhtikuussa 1930, kun hän oli palannut Suomeen Pariisin-matkaltaan. Näytelmä julkaistiin jo ennen ensi-iltaansa painettuna syksyllä 1930 kokoelmassa "Jättiläiset ovat kuolleet. Novelleja ja näytelmä". Vuonna 1999 se julkaistiin uudelleen kokoelmassa "Mika Waltarin näytelmät".


title: Jättiläiset ovat kuolleet

text: Tarina kertoo nuoresta tutkijasta, Birgeristä, joka on rakastunut kiihkeästi häntä muutamaa vuotta vanhempaan Elinaan, itsenäiseen virkanaiseen. Nainen suhtautuu mieheen viileästi, mutta heidän välilleen syntyy kuitenkin yhden yön suhde, joka johtaa epätoivottuun raskauteen. Birger haluaisi mennä naimisiin, mutta Elina vetoaa muun muassa ihmisten paheksuntaan ja siihen, että hän menettäisi itsenäisyytensä ja työnsä konttorissa. Birger lainaa vastahakoisesti Elinalle 2000 markkaa, ja näytelmän lopussa Elina kertoo tehneensä abortin. Birgerin ystävä Yrjö, joka saapuu Birgerin luo Elinan lähdettyä, suhtautuu aborttiin kyynisesti. Birger poistuu puutarhaan ja ampuu itsensä.


title: Jättiläiset ovat kuolleet

text: Koskiluoman mukaan näytelmän teemoja ovat vanhan moraalin ja uuden rationalismin ristiriita ja rakkauden tuhoisuus, ja Rajalan mukaan se kuvaa kaupunkilaisnuorison sukupuolimoraalisia ongelmia. Näytelmän nimessäkin esiintyvät jättiläiset ovat symboli, joka viittaa ”elämänprinsiippiin”, elämänhaluun ja uskoon lapsia ja uutta sukupolvea kohtaan.


title: Jättiläiset ovat kuolleet

text: Näytelmässä on yhteyksiä "Suureen illusioniin", kun se korostaa eroottisen suhteen vaarallisuutta: romaanissa tuloksena on parantumaton syfilis ja näytelmässä abortti. Sekä romaanin Hellas että näytelmän Birger tekevät itsemurhan. Kumpikin teos kuvaa myös idealismin tappiota, kun suuri ja korkeaksi kuviteltu rakkaus tuottaa pettymyksiä, häpeää ja traagisia onnettomuuksia. Nainen, joka kohtelee miestä kylmästi ja julmasti, on tavallinen hahmo Waltarin tuotannossa. Myös miljöö, 1920-luvun moderni Helsinki, liittää näytelmän Waltarin tulenkantajakauden tuotantoon. Hän jatkoi näytelmän teemoja seuraavassa romaanissaan "Appelsiininsiemen", jossa päähenkilöt suunnittelevat aborttia, vaikka eivät sitä lopulta teekään.


title: Jättiläiset ovat kuolleet

text: Birgerin hahmossa on eräitä yhtymäkohtia Waltariin: hän on 24-vuotias, pari vuotta Waltaria vanhempi, suorittanut kandidaatin tutkinnon kahdessa vuodessa ja julkaissut tieteellisen uransa ohessa myös menestyneen kirjan. Birger on palannut juuri pitkältä ulkomaanmatkalta, ja hän rakastaa Helsinkiä ja ihailee sitä upeana, modernina kaupunkina.


title: Jättiläiset ovat kuolleet

text: Elinalla on yhteys Suomen Pariisin-suurlähetystön virkailijaan Astrid Jäppiseen, jolla oli suhde Waltarin kanssa. Jäppistä on verrattu myös "Suuren illusionin" Caritakseen. Waltari kertoo matkakirjassaan "Yksinäisen miehen junassa", kuinka hän toi Astridille ravintolaan ruusun, jonka Astrid laski välinpitämättömästi pöydälle ja murensi sormissaan, niin että terälehdet putoilivat lattialle. Tämä kohtaus sisältyy sekä "Suureen illusioniin" että "Jättiläiset ovat kuolleet" -näytelmään. Haavikko ja Rajala pitävät myös ilmeisenä, että Waltarin ja Jäppisen suhde johti aborttiin, vaikka Waltari ei sitä suoraan missään mainitsekaan. Hän tosin kirjoitti Jalo Sihtolalle kokeneensa Pariisissa katastrofin ja tuntevansa ”kuin en enää koskaan voisi olla onnellinen”, ja että näytelmä ”on syntynyt kipeimmästä ja synkimmästä, mitä koskaan olen tuntenut”.


title: Jättiläiset ovat kuolleet

text: Vuonna 1930 abortti oli Suomen lain mukaan rikos, mutta se oli myös Waltarin saaman ankaran kristillisen kasvatuksen mukaan raskas synti, josta saattoi vapautua vain tunnustamalla, katumalla ja pahat teot sovittamalla. Siksi Waltari kirjoitti näytelmän, jossa Birger ajautuu itsemurhaan. Waltari ei kuitenkaan paljastanut edes muistelmissaan näytelmänsä todellista taustaa.


title: Jättiläiset ovat kuolleet

text: Elinan hahmo herättää assosiaation myös runoilija Elina Vaaraan, johon Waltari oli aiemmin intohimoisesti rakastunut. Waltari on kertonut muistelmissaan, kuinka oli harkinnut itsemurhaa suhteen katkettua. Näytelmässä mainitaan Elinan soittavan viulua. Elina Vaara soitti myös viulua ja oli kirjoittanut runokokoelman "Hopeaviulu" vuonna 1928. Lisäksi Birgerin ystävällä Yrjöllä on joitakin Olavi Paavolaisen piirteitä. Haavikko olettaa, että näytelmä perustuu paitsi Pariisissa tapahtuneeseen draamaan, myös Waltarin aiempaan näytelmäsuunnitelmaan, joka olisi käsitellyt tulenkantajien vaiheita ja ristiriitoja.


title: Jättiläiset ovat kuolleet

text: "Jättiläiset ovat kuolleet" sai kantaesityksensä 25. helmikuuta 1931 Suomen Kansallisteatterissa. Sen ohjasi teatterinjohtaja Eino Kalima, ja päärooleja esittivät Joel Rinne ja Heidi Blåfield. Näytelmää esitettiin ensi-illan jälkeen kuusi kertaa, mikä oli Kansallisteatterissa tavallista uusille kotimaisille näytelmille. Waltarin itsensä mukaan ”näytelmä, joka saavutti vain ainoastaan seitsemän kertaa, ei vastannut tarkoitustaan, koska teatterin tarkoitus on puhua yleisölle”. Teatterin esitystietokanta Ilonan mukaan näytelmää ei ole myöhemmin esitetty ainakaan Suomen ammattiteattereissa.


title: Jättiläiset ovat kuolleet

text: Näytelmä sai paljon palstatilaa lehdissä, ja sitä käsiteltiin melko hellävaraisesti, vaikka teksti saikin yksimielisiä moitteita. Esimerkiksi Helsingin Sanomissa Olli Nuorto piti näytelmän henkilöitä elävinä, vaikka teksti ei hänen mielestään ollutkaan näytelmäkelpoinen. Pahiten näytelmän ja Waltarin haukkui Raoul af Hällström Svenska Pressenissä: hän totesi Waltarin kaiken kaikkiaan yliarvostetuksi kirjailijaksi. Waltarin rohkeutta arvostettiin mutta samalla myös kritisoitiin sitä, että aborttia käsiteltiin vain moraalisena, ei yhteiskunnallisena kysymyksenä. Kaikkiaan arvostelujen sävy oli kuitenkin ”kohteliaan kannustava”.


title: Jättiläiset ovat kuolleet

text: Kansallisteatterin historian kirjoittanut Rafael Koskimies toteaa näytelmästä, että Waltarin persoonallinen ääni kuuluu vuorosanoissa, vaikka nuori kirjailija ei ymmärrettävästi hallinnutkaan näytelmätekniikkaa ja juonen rakentamista. Koskimies kiittää Joel Rinteen roolityötä "syventyneeksi ja hienostuneeksi" ja sanoo sen laajentaneen Rinteen taiteilijakuvaa vakavampaan suuntaan. Heidi Blåfield ei onnistunut roolissaan yhtä hyvin, sillä hänen osansa oli kirjoitettu liian ohueksi.


title: Jättiläiset ovat kuolleet

text: Koskiluoman mukaan "Jättiläiset ovat kuolleet" on Waltarin heikoin näytelmä, itse asiassa se on vuoropuhelun muotoon kirjoitettu novelli. Näytelmässä ei ole toiminnallisuutta, sillä tapahtumia ei näytetä vaan niistä keskustellaan. Rajala nimittää näytelmää venytetyn novellistiseksi ja epäuskottavaksi. Näytelmän moraalinen ristiriita on mieto ja abortin välttämättömyys epäuskottavaa. Jättiläisten käyttö symbolina jää irralliseksi ja käsittämättömäksi. Myös henkilökuvauksessa on heikkouksia. Birgerin persoona jää ohueksi eikä hänen voimakas, idealistinen rakkautensa elämään välity katsojalle. Elina on pinnallinen ja narsistinen eikä herätä erityisemmin myötätuntoa. Birgerin itsemurha on motivoitu heikosti.


title: Jättiläiset ovat kuolleet

text: Näytelmä on aikanaan käsitellyt rohkeasti aviotonta sukupuolisuhdetta ja aborttia. Abortti oli 1930-luvulla paitsi laiton, myös arkaluontoinen aihe, jota ei ollut kirjallisuudessa vielä juuri käytetty, vaikka Minna Canth ja Maria Jotuni olivat näytelmissään käsitelleet lapsenmurhaa. Waltari käsitteli ensimmäisenä aborttia suomalaisessa näytelmässä. Kansallisteatterin johtokunta epäröikin pitkään, ennen kuin hyväksyi näytelmän esitettäväksi.


title: Jättiläiset ovat kuolleet

text: Suurin merkitys näytelmällä on kuitenkin ollut kirjailijan omassa kehityksessä. Waltari korosti itse myöhemmin, että hänen esikoisnäytelmänsä sai murskaavan vastaanoton. Vuonna 1948, 18 vuotta myöhemmin hän totesi: ”Mutta epäonnistunut esikoisnäytelmä on draamakirjailijan suuri oppitunti, jos hän vain saa näytelmänsä esitetyksi.”


title: Luis Milla

text: Luis Milla Aspas (s. 12. maaliskuuta 1966 Teruel, Espanja) on entinen espanjalainen jalkapalloilija ja nykyinen valmentaja. Hän edusti 16-vuotisella pelaajaurallaan kolmea eri Espanjan suurseuraa Barcelonaa, Real Madridia ja Valenciaa.


title: Luis Milla

text: Milla sai jalkapallo-oppinsa Barcelonan junioriakatemiassa. Ensiesiintymisensä seuran edustusjoukkueessa hän teki kaudella 1984–1985 ottelussa Zaragozaa vastaan. Samaisessa ottelussa hän teki myös uransa ensimmäisen maalin maan pääsarjassa Primera Divisiónissa.


title: Luis Milla

text: Lopulta kaudella 1988–1989 hän onnistui vakiinnuttamaan pelipaikkansa edustusjoukkueessa ja pelasi seuraavien kahden kauden aikana yhteensä 53 ottelua. Kesällä 1990 Milla ei päässyt yhteisymmärrykseen sopimusasioista Barcelonan kanssa ja siirtyi ilmaisella siirrolla Real Madridiin. Hän kärsi ensimmäisellä kaudellaan loukkaantumisesta, eikä pelannut kuin kuudessa ottelussa. Loukkaantumisensa jälkeen hän teki onnistuneen paluun ja nousi yhdeksi keskikentän luottopelaajista.


title: Luis Milla

text: Milla pelasi uransa viimeiset vuodet Valenciassa, jossa hän lopulta päätti uransa kesällä 2001. Hän pelasi pelaajauransa aikana kaikkiaan yli 400 virallista ottelua.


title: Luis Milla

text: Milla teki ensiesiintymisensä Espanjan maajoukkueessa 15. marraskuuta 1989 ottelussa Unkaria vastaan. Myöhemmin urallaan hän pelasi vielä kahdessa maaottelussa Sveitsiä ja Tšekkoslovakiaa vastaan. Maaleja maajoukkueessa hän ei onnistunut tekemään.


title: Luis Milla

text: Milla aloitti valmentajauransa Puçolista, joka pelasi maan alimmalla kansallisella sarjatasolla Tercera Divisiónissa. Kaudeksi 2007–2008 hän siirtyi entisen seuratoverinsa Michael Laudrupin apuvalmentajaksi pääsarjaseura Getafeen.